Sejarah Ciptaan Awal Bagi 5 Jenis Kenderaan Berlainan

Di zaman berteknologi tinggi ini, kenderaan adalah satu keperluan yang sangat penting dalam kehidupan bagi memudahkan kelancaran hidup tak kiralah sama ada di desa atau di kota.

Tanpa kenderaan, bukan sahaja pekerjaan tidak dapat dilakukan dengan baik malah rutin harian hidup juga akan menjadi sukar. Jika dahulu haiwan-haiwan digunakan sebagai medium pengangkutan utama, namun kepintaran teknologi ciptaan manusia telah merubah dunia kepada yang lebih baik.

Dan bagi lambakan kenderaan yang ada pada hari ini sudah tentunya bermula dengan satu ciptaan dan iluminasi.com ingin berkongsi dengan anda sejarah 5 jenis kenderaan yang dihasilkan buat pertama kali di dunia.

Tuntuan yang disahkan terhadap basikal praktikal pertama di dunia adalah oleh, Karl von Drais, seorang penjawam awam di Grand Duke of Baden, Jerman. Karl mencipta "Laufmaschine", yang bermaksud "mesin berjalan" dalam bahasa Jerman pada tahun 1817.

Mesin ini dipanggil sebagai Draisine dalam bahasa Inggeris dan Draisienne dalam bahasa Perancis oleh pihak media. Beliau mempatenkan rekacipta ini pada tahun 1818 yang mana merupakan mesin pertama yang berorientasikan dua roda, boleh bergerak dan dipandu manusia, yang biasanya dikenali sebagai "velocipede".

Ia pada mulanya dibuat di Jerman dan Perancis. Menurut Hans-Erhard Lessing, penulis biografi Karl, minat Karl dalam mencari alternatif bagi menggantikan kuda adalah kerana kelaparan dan kematian kuda-kuda pada ketika itu yang disebabkan oleh kegagalan pertanian pada tahun 1816.

Menurut laporan tunggangan pertama basikal ciptaan Karl, ia telah dikayuh di Mannheim pada 12 Jun 1817 sejauh 13 kilometer dalam masa kurang daripada 1 jam. Dihasilkan hampir 100% daripada kayu, basikal ini mempunyai berat 22 kilogram, roda besi, brek belakang dan 152 mm jejak depan roda untuk tujuan pengemudian.

Enjin petrol pertama dibina yang oleh Karl benz adalah unit 2-lejang 1-silinder yang berfungsi buat pertama kalinya pada malam tahun baru 1879.

Karl yang mengecapi kejayaan komersial yang sangat mengagumkan dengan enjin ini membolehkan beliau menumpukan lebih banyak masa kepada impiannya untuk mencipta kereta ringan yang dikuasakan oleh enjin petrol, di manaa casis dan enjinnya membentuk satu unit tunggal.

Dan pada tahun 1885, kenderaan dua tempat duduk telah berjaya disiapkan di mana enjin 4-lejang 1-silinder berkelajuan tinggi dipasang secara mendatar di bahagian belakang bingkai keluli kereta ini.

Output enjin ini adalah 0.75hp (0.55kW). Butiran lain termasuklah slaid pengambilan automatik, injap ekzos terkawal, pencucuhan elektrik bervoltan tinggi dengan palam pencucuh dan penyekukan penyejatan air/termo.

Pada 29 Januari 1886, Karl Benz telah memohon patent bagi "kenderaan dikuasakan oleh enjin petrol". Paten yang bernombor 37435 itu boleh dianggap sebagai sijil lahir bagi kereta yang ada pada hari ini.

Pada bulan Julai 1886, akhbar-akhbar melaporkan kereta pertama "Benz Patent Motor Car" tiga roda, model no. 1.

Ada yang mengganggap bahawa motosikal pertama juga merupakan kereta pertama, yang dihasilkan 2 tahun sebelum pelancaran ciptaan Karl Benz pada tahun 1886, dan kedua-duanya adalah kenderaan 3 roda dikuasakan enjin pembakaran dalam berkuasa petrol.

Gambar di atas adalah gambar motosikal pertama yang diberi nama "Butler Petrol Cycle". Ia dicipta dan dihasilkan pada tahun 1884 di England, oleh Edward Butler. Motosikal pertama di dunia ini dikuasakan dengan enjin 2-silinder 4-lejang (5/8hp, 600cc) dengan injap putar, sebuah karburetor dan stereng Ackerman.

Bagi yang tak mengenali stereng Ackerman, ia adalah teknik pengemudian yang mengelakkan masalah dijana oleh kenderaan 2 roda pada gandar tetap yang memerlukan jarak yang berbeza apabila membelok.

Motosikal ini adalah jenis pemanduan roda belakang, dan apa yang menarik adalah penciptanya tidak melihat keperluan brek pada motosikal ini dan tidak memasangnya.

Pergerakan ke hadapan dihentikan dengan mengangkat roda menjadi terapung menggunakan tuil kaki, yang mana memindahkan berat kepada 2 roda kastor di kedua-dua sisi.

Walaupun terdapat mereka yang mengklasifikasikan ciptaan ini sebagai kereta dan motor pertama di dunia, namun ciptaan Edward Butler ini dipersetujui sebaagai motosikal pertama di dunia. Rasanya boleh merempit tak guna motor ni?

Tanggal 14 September 1939, VS-300, helikopter praktikal pertama di dunia telah melakukan penerbangan di Connecticut, Amerika Syarikat. Direka oleh Igor Sikorsky warga Rusia-Amerika dan dibina oleh Divisyen Pesawat Vought-Sikorsky dari United Aircraft Corporation, helikopter ini adalah yang pertama menggabungkan satu kipas utama dan rekabentuk kipas ekor.

Dipandu oleh Igor sendiri, penerbangan pertama tersebut hanya berlangsung untuk beberapa saat sahaja, dan penerbangan bebas pertama dilakukan pada 13 Mei 1940. Bilah kipas utama yang berdiameter 8.5 meter itu boleh berputar dengan kelajuan di antara 402 hingga 482 kilometer sejam.

Konsep-konsep yang ditunjukkan pada VS-300 ini memberikan asas kepada pengeluaran helikopter pertama dan menjadi piawaian penghasilan helikopter di seluruh dunia. Igor Sikorsky membuat permohonan paten pada Jun 1931 untuk pesawat terbang langsung, yang merangkumi semua ciri kejuruteraan utama VS-300.

Pada Mac 1935, paten tersebut diluluskan. Dibentangkan kepada Henry Ford dan dimasukkan ke dalam Edison Museum di Dearborn, Michigan pada 7 Oktober 1943, VS-300 masih kekal dipamerkan di Muzium Henry Ford.

Pihak British menghasilkan kereta kebal sebagai respon Perang Dunia Pertama yang mana berlangsung melibatkan banyak parit.

Pada tahun 1914, kolonel tentera Ernest Swinton dan William Hankey, setiausaha Jawatankuasa Pertahanan Imperial telah memberikan idea untuk menghasilkan sebuah kenderaan berperisai yang mampu memecahkan benteng musuh dan melintasi kawasan yang sukar.

Mereka memohon kepada menteri angkatan laut British Winston Churchill, yang percaya kepada konsep "bot tanah" itu lantas menubuhkan Jawatankuasa Kapal Darat untuk mula menghasilkan prototaip.

Pada tahun 1915, sebuah protataip kereta kebal diberi nama Little Willie diperkenalkan di England, namun ia tidaklah merupakan ciptaan yang berjaya. Dengan berat 14 tan, kereta kebal ini tersekat-sekat, mudah panas, tak mampu bergerap melepasi parit dan bergerak di atas permukaan kasar pada kelajuan 3.2 kilometer sejam.

Bagi merahsiakan projek ini daripada pihak musuh, para pekerja pengeluaran diberitahu bahawa kenderaan yang mereka sedang bina akan digunakan untuk mengangkut air ke medan perang. Dengan ini, kenderaan baru ini dihantar di dalam peti yang dilabel "tank" atau tangki, dan nama itu digunakan sehingga kini.

Prototaip kedua dikenali sebagai Big Wille dihasilkan selepas prestasi menghampakan Little Willie. Menjelang tahun 1916, kenderaan berperisai ini dianggap telah bersedia untuk berperang dan membuat kemunculan pertama di Pertempuran Pertama Somme berhampiran Courcelette, Perancis pada 15 September tahun yang sama.

Dikenali sebagai Mark I, kumpulan pertama kereta kebal ini aadalah panas, bising dan sukar dikawal serta mengalami kerosakan mekanikal di medan perang. Namun, potensi kereta kebal ini disedari.

Penambahbaikan reka bentuk lanjut telaah dilakukan dan ketika Pertempuran Cambrai pada November 1917, 400 buah Mark IV telah terbukti jauh lebih berjaya daripada MArk I yang telah berjaya menangkap 8,000 tentera musuh dan 100 senjata api.


Sukan sepatutnya menyeronokkan dan menyihatkan bukan? Namun anda perlulah berhati-hati kerana kebanyakan sukan mempunyai sedikit risiko kecederaan dan ada juga yang berisiko tinggi. Menurut kajian yang dilakukan NEISS atau National Electronic Injury Surveillance System, ada beberapa sukan paling berisiko mendapat kecederaan dan dianggap sukan yang berbahaya. Kami ingin kongsikan bersama anda 10 sukan paling banyak menyebabkan kecederaan di dunia.

Sukan Lacrosse semakin mendapat sambutan di kalangan peminat dan penubuhan Liga Lacrosse pada tahun 1999 di Amerika Syarikat membuatkan jumlah kecederaan akibat sukan ini meningkat. Lebih 40% kecederaan disebabkan terseliuh atau kekejangan. Sukan yang kelihatan seperti gabungan ragbi dan bola baling ini menggunakan alat khas untuk menangkap dan melemparkan bola.

Oleh sebab sukan ini agak berbahaya, setiap pemain diharuskan memakai alat perlindungan seperti pelindung kepala, bahu serta tangan. Walaupun sukan ini belum tersebar luas ke seluruh dunia namun kecederaan akibat dari sukan ini yang telah dilaporkan adalah setinggi 90,000 kes setahun.

Sukan kasut beroda sangat popular sejak awal tahun 70-an lagi. Terdapat dua jenis sukan kasut beroda yang paling popular iaitu Roller Skating dan In-line Skating.

Bagi sukan Roller Skating, jumlah kecederaan setahun adalah lebih daripada 81,000 kes manakala In-line Skating pula mencatat sebanyak 17,000 kes menjadikan jumlah keseluruhannya hampir mencecah 100,000 kecederaan setahun. Kes kecederaan yang paling tinggi melibatkan mereka yang berumur 5 hingga 14 tahun di mana pada peringkat awal latihan sememangnya mereka lebih cenderung untuk jatuh. Peluang untuk cedera adalah lebih tinggi kepada mereka yang kurang bersukan dan pertama kali mencuba kasut roda.

Sukan papan luncur salji ini merupakan sukan musim sejuk yang memerlukan tempat khusus untuk bermain seperti kawasan pergunungan yang diliputi sajli. Sukan yang memerlukan ketinggian lokasi dan juga kelicinan ais ini mencatatkan lebih kurang 103,000 kecederaan setahun dan 38,585 daripadanya melibatkan mereka yang berusia 15-24 tahun. Kaum lelaki mendominasi jumlah kecederaan dengan 2/3 daripada jumlah itu berbanding wanita. Sama seperti sukan lain, mereka yang banyak mengalami kecederaan adalah yang baru belajar atau pertama kali mencubanya.

Sukan papan selaju atau skateboarding ini mungkin tidak begitu asing dengan remaja yang tinggal di pusat bandar. Ia juga dikenali sebagai salah satu sukan ekstrim yang kerap menyebabkan kecederaan. Purata sebanyak 130,000 jumlah kecederaan yang dilaporkan setiap tahun disebabkan oleh sukan ini. 59,000 daripada jumlah itu berpunca daripada mereka yang berumur antara 5-14 tahun dan 56,000 kes lagi dalam lingkungan umur 15-25 tahun. Jurang perbezaan jantina agak besar di mana 110,000 kecederaan ini dirasai oleh kaum lelaki. Walaupun sukan papan selaju atau skateboarding ini pada asalnya hanya dimainkan untuk bersuka ria dan beriadah, namun semakin lama sukan ini menjadi semakin rumit dan memerlukan kemahiran yang tinggi untuk menjadi juara mana-mana pertandingan.

Disebabkan tubuh manusia tidak dijadikan untuk bernafas di dalam air seperti hidupan laut, risiko sukan berbahaya ini juga terpaksa dihadapi oleh perenang yang mahir dan berpengalaman. Walau bagaimanapun, kes lemas bukanlah penyebab utama kecederaan sukan renang. Sebaliknya ia sering berpunca daripada kekejangan otot, pengsan dan lain-lain lagi. Purata tahunan sebanyak 202,000 kecederaan yang dilaporkan termasuk kecederaan menggunakan peralatan di kolam renang, keadaan lantai licin dan pelbagai lagi.

Tidak hairanlah jika sukan paling digemari ramai ini mempunyai jumlah kecederaan yang tinggi. Sukan ini menjadi bahaya disebabkan peserta bukan sahaja berisiko untuk cedera malah boleh mencederakan dan dicederakan oleh pihak lawan mahupun pasukan sendiri. Dilaporkan lebih kurang 226,000 kecederaan yang berlaku setiap tahun berpunca daripada sukan ini. Bahagian dari paras pinggang hingga ke bawah merupakan tempat paling banyak mengalami kecederaan. Aduh!

Walaupun sukan ini memerlukan penggunaan kayu pemukul yang keras, namun kebanyakan kecederaan yang terjadi bukanlah berpunca daripada kayu pemukul. Dilaporkan sukan ini menyebabkan sebanyak 282,000 kes kecederaan setahun dan kes-kes itu melibatkan bahu terkehel akibat balingan, cedera bahagian lutut akibat larian, kecederaan di bahagian kepala akibat terkena bola yang laju dan sebagainya.

Salah satu sukan yang terkenal dengan kecederaan di kalangan remaja ialah American Football. Walaupun sukan ini tidak begitu popular di Asia, namun jumlah kecederaan yang dilaporkan akibat sukan ini ialah sebanyak 489,000 kes setahun. Namun, daripada jumlah itu, hanya 2% sahaja yang memerlukan rawatan lanjut di hospital. Hal ini demikian kerana sukan ini mewajibkan pemain memakai perlindungan badan yang sesuai dengan tahap kelasakannya. Seperti sukan-sukan yang lain, paling ramai cedera ialah pemain amatur yang berusia 5-14 tahun manakala golongan wanita hanya menyumbang sebanyak 3% sahaja daripada jumlah kecederaan yang dilaporkan.

Anda mungkin tidak menyangka sukan bola jaring memperolehi jumlah kes kecederaan tinggi berbanding bola sepak bukan? Bukan itu sahaja, malah jumlah kecederaan yang dicatatkan akibat sukan ini adalah dua kali ganda lebih tinggi daripada sukan bola sepak. Sebanyak 528,000 kecederaan yang dilaporkan setiap tahun dan sebahagian besarnya terjadi kepada pemain lingkungan umur 15-24 tahun. Pemain yang lebih muda iaitu berumur 5-14 tahun pula mencatatkan jumlah kecederaan sebanyak 165 ribu kes. Ini disebabkan mereka perlu banyak berlatih lompatan di dalam sukan ini yang meninggikan risiko kecederaan di bahagian tulang dan otot.

Jumlah kecederaan akibat sukan ini mencecah sehingga 541,000 kes setahun dengan sebahagian besar darinya adalah mereka yang berumur 5-14 tahun iaitu sebanyak 206,000 kes. Kecederaan adalah perkara biasa bagi pelumba basikal yang baru mencuba atau belajar menunggangnya. Kecederaan akibat sukan ini juga adakalanya menjadi begitu serius apabila diambil kira kelajuan dan keadaan permukaan jalan serta halangan yang sangat berbahaya kepada tubuh badan manusia jika berlaku kemalangan. Antara sukan lumba basikal yang paling berisiko menghadapi kecederaan adalah lumba basikal ekstrim, offroad dan juga lumba pecut.


Apa Hubungan Kumpulan Radiohead dengan Negara Israel?

Semenjak tahun 2005, sebuah pertubuhan antarabangsa bernama BDS atau Boycott, Divestment and Sanctions mula memperjuangkan sebarang bentuk sekatan ke atas apa saja yang berkait dengan negara haram Israel.

Semua itu hanya akan dihentikan selepas hak negara Palestin dikembalikan dan segala sekatan yang dikenakan ke atas warga Palestin dihapuskan. Individu-individu berpengaruh dalam industri muzik seperti vokalis kumpulan Pink Floyd, Roger Waters dan komposer legenda Brian Eno, adalah antara nama-nama besar yang bersetuju untuk memboikot semua aktiviti yang melibatkan budaya di Israel atau berkait dengan negara tersebut.

Walaupun begitu, muncul gerakan menentang agenda BDS yang dinamakan Culture for Coexistence (COC), sebuah pertubuhan yang mahu memperbanyakkan lagi hubungan dua hala dengan Israel agar kerjasama dapat dicapai.

Antara nama besar yang menyokong COC adalah penulis siri novel Harry Potter, JK Rowling. Pertubuhan itu yang berjaya mendapatkan 700 tandatangan daripada pelbagai kelompok individu berpengaruh bersetuju penyelesaian konflik di Palestin, hanya akan dapat dicapai melalui persetujuan penubuhan negara masing-masing.

Pada bulan Julai tahun 2017, kumpulan terkenal Britain, Radiohead dijadualkan akan mengadakan sebuah konsert di Hayarkon Park, Tel Aviv. Krisis timbul setelah wakil pihak BDS berusaha untuk memujuk Radiohead daripada meneruskan konsert mereka dan menyertai boikot yang dilangsungkan.

Thurston Moore, vokalis kepada kumpulan klasik Sonic Youth berusaha meyakinkan Radiohead agar menghentikan konsert tersebut sebagai menghormati pengorbanan yang telah dilakukan oleh rakyat Palestin menghadapi penindasan.

Berada di tengah-tengah konflik antarabangsa, kumpulan Radiohead mengambil keputusan meneruskan konsert mereka di Tel Aviv. Langkah ini seterusnya menimbulkan konflik lebih besar. Selepas tamat konsert tersebut dan mendapat kecaman dunia, kumpulan Radiohead membuat dua kenyataan balas terhadap insiden tersebut yang mendapat liputan seluruh dunia.

Yang pertama adalah pandangan yang mereka yang tidak menyokong agenda BDS dan kenyataan kedua, berkenaan pandangan berkecuali mereka terhadap kerajaan Israel. Thom Yorke, vokalis kumpulan Radiohead berpendapat bermain di hadapan peminat mereka di Israel bukan membawa maksud mereka menyokong apa yang dilakukan oleh kerajaan Israel terhadap rakyat Palestin.

Walau bagaimanapun, bagi mereka yang mengetahui dengan lebih dalam sejarah kumpulan Radiohead, Radiohead dan negara Israel sebenarnya mempunyai hubungan yang sangat signifikan.

Selepas pelancaran album Radiohead yang pertama berjudul 'Pablo Honey' pada tahun 1992, album tersebut boleh dikatakan kurang berjaya dipasaran. Sekiranya lagu 'Creep' menjadi siulan ramai ketika ini, pada waktu pelancaran album tersebut lagu popular mereka itu sebenarnya tidak membawa impak yang diharapkan.

Seorang DJ radio terkenal Israel yang bernama Yoav Kutner mula memainkan lagu 'Creep' berulang kali di udara. Sehinggakan ada ketikanya semasa waktu siaran, Yoav memainkan lagu itu tiga kali dalam satu jam.

Pada waktu tersebut, industri muzik di Britain sedang berlangsung pertarungan hebat antara kumpulan Oasis dengan kumpulan Blur. Citarasa di Israel pula berbeza. Menurut pengarah syarikat rakaman EMI Israel, Uzi Preuss - rakyat Israel pula bertelagah tentang siapa lebih hebat, Radiohead atau sebuah lagi kugiran terkenal, Suede.

Semuanya bermula dengan sambutan orang ramai terhadap lagu yang menjadi kegilaan Yoav. Uzi melihat peluang, menjemput Radiohead untuk hadir mengadakan persembahan di Israel bagi memenuhi hasrat peminat fanatik mereka di sana. Tiga persembahan di atur untuk Radiohead di Tel Aviv dengan satu kemunculan di televisyen, untuk Radiohead mempersembahkan lagu 'Creep.'

Apa menunggu Radiohead di Israel, sangat berbeza dengan sambutan yang biasa mereka dapat di negara mereka sendiri.

Menjejakkan kaki di Israel, perkara pertama yang dilakukan oleh kumpulan tersebut adalah memenuhi permintaan pegawai-pegawai kastam Israel; menyanyikan lagu 'Creep' dalam bentuk a capella di lapangan terbang. Ratusan peminat sudah menunggu dan keadaan menjadi tidak terkawal sehinggakan ada peminat yang berjaya menarik rambut Thom Yorke. Kumpulan Radiohead agak kaget melihat sambutan yang mereka dapat di Israel kerana tidak menjangka mereka punya peminat di situ.

Lebih memelikkan keadaan, peminat-peminat setia Radiohead di Israel pula tidak menyangka sebuah kugiran daripada Britain akan datang ke negara mereka, hanya kerana lagu mereka meletup di Israel.

Begitupun, realiti kembali melanda Radiohead selepas berangkat balik ke Britain. Selepas dilayan seperti selebriti terkenal, di Britain mereka kembali kepada sebuah kugiran yang tidak dikenali, berbeza dengan apa yang sudah mereka rasakan di Israel.

Kehadiran mereka di Israel memulakan perubahan pada nasib Radiohead. Hasil populariti 'Creep' di Israel merebak di New Zealand, Sepanyol dan negara-negara Scandinavia. Radio-radio di Amerika mula turut sama memainkan lagu tersebut sebelum pengaruhnya berjaya meletakkan lagu tersebut pada kedudukan 34 carta Billboard.

EMI yang menjadi label Radiohead memberikan mereka peluang kedua di UK dan 'Creep' dilancarkan semula untuk kali kedua, berjaya memecah masuk kedudukan carta 10 terbaik UK pada kedudukan ke 7.

Bagi kumpulan Radiohead sendiri, mereka mengakui faktor Israel banyak membantu mereka sebelum ini namun memilih untuk mengelak daripada mengaitkan politik dunia dengan muzik mereka. Lagipun gitaris Radiohead, Jonny Greenwood telah pun berkahwin dengan seorang warga Israel. Dengan meletakkan Radiohead di antara pertelagahan Israel dan Palestin, itu semua hanya akan menyebabkan kesulitan yang tidak mencerminkan realiti sebenar hidup mereka.

Dalam persembahan yang diadakan di Glasgow pada 9 Julai 2017, beberapa orang penunjuk perasaan membantah rancangan Radiohead untuk ke Israel dan mengibarkan bendera Palestin semasa persembahan Radiohead. Vokalis Radiohead, Thom Yorke menjadi agak berang semasa konsert berlangsung, lalu mengeluarkan kata-kata kesat beberapa kali.

Dia juga dikatakan menunjukkan isyarat lucah kepada mereka yang membantah konsert Radiohead di Israel di kawasan legar konsert.Berdepan dengan tunjuk perasaan serta bantahan dunia tidak menghalang Radiohead untuk ke Israel semula. Pada 19 Julai 2017, Radiohead mengadakan persembahan di Hayarkon Park, stadium yang mampu memuatkan 40 ribu orang penonton, yang sebenarnya dibina di atas penempatan asal orang Palestin.

Pada tahun 2018 - atas permintaan seorang peminat Radiohead di negara kita, ahli Parlimen Permatang Pauh yang juga anak kepada calon PM ke 8 Malaysia, Nurul Izzah Anwar telah berjanji akan cuba membawa masuk kumpulan tersebut bagi mengadakan persembahan di Malaysia.

Namun selepas tumbangnya kerajaan Pakatan Harapan pada tahun 2020, impian itu tampak hanya bakal tinggal impian. Melainkan ada usaha lain untuk membawa mereka ke sini mula digerakkan.

Pesanan kami pada rakyat Malaysia; jangan lupa juga untuk mempelajari lagu-lagu Radiohead yang lain selain lagu 'Creep'.

Vulture : Never Forget Radiohead’s Relationship With Israel Goes Way Back


Masjid Tertua di Malaysia : Kampung Laut Nilam Puri

Kewujudan Masjid Kampung Laut, masjid tertua di negara kita, menjadi bukti kedatangan Islam di negara kita datang dari arah timur dan bukannya dari arah barat, satu tanggapan popular dalam kajian sejarah dunia.

Aktiviti perdagangan zaman dahulu melalui penggunaan jalan laut menjadi penyebab utama tersebarnya agama Islam di tanah air kita. Pelabuhan-pelabuhan utama satu masa dulu terletak di bandar Sumatra, Jawa, Melaka, Kelantan dan Pattani, dihubungkan dengan Champa yang menjadi titik tengah aktiviti perdagangan sebelum tiba di pelabuhan utama di China.

ini membantu menaikkan empayar-empayar Islam di kawasan Indo China, Semenanjung Malaysia, Jawa dan juga Sumatra.

Kedudukan Kerajaan Champa ketika ini lebih dikenali sebagai kawasan negara Indo China, yang mewakili negara Vietnam, Laos, Thailand dan Cambodia sekarang. Untuk lebih tepat, kerajaan Champa satu masa dulu berpusat di selatan Vietnam dan Kemboja. Pengaruh Islam di situ yang bermula sejak abad ke 16 memberikan impak besar pada penyebaran Islam di kawasan Kelantan dan Pattani.

Masjid Kampung Laut yang terletak di Nilam Puri, Kelantan memaparkan secara terperinci rekaan senibina yang berasas daripada masyarakat Champa zaman dahulu. Diiktiraf sebagai masjid yang diperbuat daripada kayu paling tua di negara kita, hikayat orang ramai mengatakan Masjid Kampung Laut dibina oleh pendakwah Islam yang tiba ke sini dari sebuah kerajaan yang memerintah Jawa ketika itu, kerajaan Demak.

Dikatakan sama generasi dengan ulama' terkenal Wali Songo, kumpulan pendakwah Islam dari Jawa ini singgah di Kelantan semasa dalam perjalanan ke Champa. Pada zaman tersebut, wujud hubungan rapat di antara kerajaan Champa dan kerajaan Demak dari segi ekonomi. Ini membuatkan pendakwah Islam yang singgah di bandar-bandar pelabuhan dapat menyebarkan Islam, semasa mereka singgah di pelabuhan.

Sejarah kerajaan Champa mengatakan semuanya bermula selepas Permaisuri Champa yang bernama Darawati berjaya memujuk suaminya Raja Kertawijaya, Raja kerajaan Majapahit di Indonesia untuk memeluk Islam.

Hasil catatan Manuel Godinho de Eridia, seorang penulis dan pengkaji sejarah berbangsa Melayu-Portugis yang dilaporkan pada tahun 1613, menunjukkan Islam hadir ke Melaka dari kawasan pantai timur negara kita, termasuklah kawasan Pattani dan juga sebuah wilayah yang dikenali sebagai Pang. Tidak dapat dipastikan Pang ini merujuk kepada negeri Pahang di semenanjung Malaysia ataupun Phan Rang, sebuah wilayah lain di Champa.

Ciri senibina China jelas terpapar dalam senibina masjid-masjid di kawasan kerajaan Melayu dahulu seperti di Majapahit, Demak dan Melaka. Masjid Kampung Laut dipercayai dibina lambat sedikit berbanding dua lagi masjid tertua di Asia Tenggara iaitu Masjid Kudus di Jawa dan Masjid Kuno di Indo China. Ketiga-tiga masjid ini boleh dikatakan antara masjid tertua Asia Tenggara yang masih lagi berdiri sehingga kini serta dibina semasa era yang sama.

Apabila bercerita berkenaan Masjid Kampung Laut, kita juga perlu bercerita tentang sebuah lagi masjid yang amat mirip dengannya. Masjid Agung Demak yang terletak di Indonesia, dipercayai dibina oleh kumpulan Wali Songo sendiri berkongsi senibina asal yang sangat mirip dengan Masjid Kampung Laut.

Dibina tanpa menggunakan paku, Masjid Kampung Laut pada asalnya terletak di Kampung Laut, Tumpat. Namun terpaksa dipindahkan ke kawasan kampus Pusat Pengajian Universiti Malaysia, Nilam Puri berikutan ancaman banjir yang menyebabkan kerosakan teruk pada strukturnya.

Banjir yang berlaku pada bulan Januari 1967 menyebabkan bangunan masjid itu senget ekoran air yang menutupi keseluruhan bangunan.

Persatuan Sejarah Malaysia yang diketuai oleh Tun Haji Hamdan bin Sheikh Tahir diberikan tanggungjawab untuk memindahkan bangunan masjid itu. Sekumpulan tukang rumah warga Kelantan dilantik untuk membuka semula masjid tersebut dan membinanya semula di lokasi baru.

Usaha membina semula masjid tersebut berlangsung selama lebih 2 tahun sebelum masjid tersebut diserahkan kembali kepada Menteri Besar Kelantan ketika itu, allahyarham Dato’ Haji Mohd Asri bin Haji Muda. Sehingga kini Masjid Kampung Laut digunakan dalam semua upacara melibatkan umat Islam dan masih kukuh berdiri, selepas lebih beberapa ratus tahun dibina.


6 Pemain Bola Sepak Dengan Nama Gelaran Yang Unik

Semakin hari semakin ramai pemain bola sepak yang memilih untuk menggunakan nama pertama di belakang jersi mereka, termasuk Delle Alli, Jordon Ibe, Memphis Depay dan Wilfred Bony - disamping kebanyakan pemain yang berasal dari Brazil dalam dunia bola sepak.

Tetapi kadang-kadang ada juga pemain yang turut menggunakan nama yang langsung tiada kaitan dengan nama sebenar mereka, namun ianya tidak menjadi satu masalah bagi mereka.

Berikut adalah beberapa nama besar dalam sukan ini yang menggunakan nama yang 'luar biasa' pada jersi mereka ketika dipakai waktu perlawanan rasmi dan alasan mengapa nama-nama ini dipilih oleh mereka.

Penyerang West Ham United yang berasal dari Mexico ini menggunakan nama 'Chicarito' pada jersi yang dipakainya setiap kali turun bermain.

Apabila pemain yang kini berusia 29 tahun ini berpindah ke Liga Perdana Ingeeris untuk bersama Manchester United, terdapat kekeliruan apabila pemain ini yang dikenali dengan nama Hernandez, tetapi dilihat menggunakan nama yang sama sekali berlainan pada jersinya.

Chicarito dimaksudkan sebagai 'little pea' di tempat asalnya yang berbangsa Mexican Spanish

Bapa penyerang ini juga seorang pemain bola sepak di negara asalnya yang digelar 'Chicaro' yang bermaksud 'the pea' disebabkan oleh matanya yang berwarna hijau. Apabila Hernandez mula menjadi pemain beliau diberi gelaran 'little pea' bagi menghormati bapanya.

Penyerang antarabangsa Argentina ini menjelaskan bahawa nama samaran 'Kun' tersebut telah diberikan kepadanya oleh datuknya.

Menurut ibu bapanya, Aguero pernah menonton satu kartun Jepu  ketika beliau masih kanak-kanak dan watak utama kartun tersbut dipanggil 'Kum Kum'. Apabila datuknya cuba mengajar beliau beberapa perkataan baru, namun beliau hanya tahu menyebut 'Kun' dan begitulah bagaimana beliau mendapat nama samaran tersebut.

Bintang Manchester City ini memilih untuk menggunakan nama samaran tersebut pada jersinya dan ia menjadi sebati dengannya dan beliau mula menyukainya. Penyerang ini dibenarkan menggunakan nama tersebut di Atletico Madrid jadi Liga Perdana Inggeris turut membenarkannya.

Pemain antarabangsa Portugal, Nani adalah pemain yang dikenali dengan nama samarannya, dan tidak ramai orang yang sedar nama sebenar beliau adalah Luis Carlos Almeida da Cunha.

Bekas pemain Manchester United ini diberikan nama gelaran tersebut oleh salah seorang adik beradiknya

Pemain sayap ini, yang kini dilinjamkan ke Lazio dari Valencia, mendedahkan bahawa kakaknya pernah menjaganya ketika beliau masih bayi dan kakaknya mula memanggilnya 'Nani' kerana merasakan nama tersebut sangat comel.

Bekas penyerang AC Milan Pato sebenarnya bernama Alexandre Rodrigues da Silva.

Pemain Brazil ini, yang kini bermain di China, tidak pernah mendedahkan sebab sebenar disebalik nama gelaran tersebut.

Walaupun 'Pato' bermaksud itik, nama gelarannya ini mungkin berasal dari sebuah kawasan di Sao Paulo, Brazil, tempat asal beliau. Pemain yang berusia 28 tahun ini, yang pernah bermain di Chelsea, berasal dari Pato Branco, Parana.

Pato membesar dalam keluarga yang miskin dan meninggalkan rumahnya kerika berusia 11 tahun setelah berjaya dikesan bakatnya oleh salah satu pasukan dari Brazil, Internacional, yang menjadi satu-satunya peluang beliau untuk membantu keluarganya.

Pemain Brazil biasanya tidak menggunakan nama keluarga pada jersi mereka, sebaliknya menggunakan nama pertama mereka pada jersi yang dipakai. Marcelo, Willian dan Neymar adalah beberapa contoh terbaik.

Bagaimanapun, Givanildo Vieira de Sousa memilih untuk menggunakan nama 'Hulk' dibelakang jersinya, dan itulah nama yang menjadikan beliau terkenal.

Ketika ramai orang boleh meneka dari mana asalnya nama gelaran tersebut, pemain yang berusia 31 tahun ini telah menjelaskan bagaimana beliau mendapat nama tersebut.

Hulk yang namanya lebih dikenali ketika bermain di Porto dan Zenit St Petersburg berkata beliau dan bapanya adalah peminat cerita adiwira fiksyen. Bapanya menggelarkan beliau 'Hulk', yang digunakan sebagai panggilan yang mesra. Selepas itu semua orang mula memanggil beliau Hulk, dan ia terus kekal.

Mendiang Christian Benitez menggunakan nama 'Chuco' sepanjang karier beliau sebagai pemain.

Nama Chuco merupakan nama yang agak aneh untuk digunakan, kerana jika diterjemah ia membawa maksud 'pesky dog' di tempat asal Benitez di Ecuador - walaupun gelaran tersebut digunakan sebagai panggilan yang mesra untuk merujuk kepada anjing yang kecil di Amerika Utara.

Penyerang tersebut, yang mati secara tragik pada umur 27 tahun, sememangnya lebih terkenal dengan nama samaran 'Chuco'.

Bagaimana beliau boleh mendapat nama samaran tersebut tidak pernah didedahkan, tetapi dengan ketinggian 5kaki dan 6 inci, mungkin beliau mendapat gelaran tersebut disebabkan saiznya yang agak kecil. Pemain antarabangsa Ecuador tersebut, yang pernah bermain di Birmingham City, sentiasa memakai jersi dengan nama gelaran tersebut dan turut dipanggil begitu oleh rakan sepasukannya.


Sejarah Penciptaan Roti Yang Sudah Wujud Sejak 22,000 Tahun Dahulu

Tidak seperti biskut chip coklat atau burger bakar, sejarah penciptaan roti adalah sangat kompleks, dan tidak dihasilkan oleh seseorang individu, mahupun masyarakat tertentu, sebaliknya, ianya berkembang kepada resipi hari ini dalam tempoh masa yang sangat lama, melebihi ribuan tahun.

Versi roti moden dalam bentuk kepingan adalah merupakan suatu ciptaan yang agak baru, dipasarkan oleh syarikat Wonder Bread sekitar tahun 1930an. Walaupun versi ini agak terkini, roti sebenarnya merupakan makanan masyarakat purba yang hidup sekitar 22,000 tahun lalu. Pasti tidak pernah di fikiran anda bahawa roti setua ini kan?

Pada tahun 2004, di sebuah tapak penggalian arkaeologi yang dipanggil Ohalo II, yang terletak di Palestin, para saintis telah menemui sejumlah bijirin barli dalam batu pengisar yang sudah berusia 22,000 tahun. Penemuan ini merupakan bukti pertama manusia memproses bijirin liar untuk dijadikan makanan. Bijirin barli yang dikisar akan digunakan untuk dijadikan roti.

Menurut seorang profesor di Lipscomb University, Amerika Syarikat iaitu Howard Miller yang merupakan pakar sejarawan makanan, penciptaan 'roti' pada waktu tersebut mungkin tidak sama seperti yang ada pada hari ini. Kemungkinan roti pada zaman tersebut lebih kepada dalam bentuk kek leper yang dibakar di atas batu, atau di dalam nyalaan api.

Masyarakat purba yang dikenali sebagai Natufian adalah golongan pertama yang menanam dan menuai bijirin roti (bijirin barli) secara liar untuk dijadikan sumber makanan. Mereka adalah masyarakat pemburu zaman Mesolitik yang hidup di sekitar kawasan Lembah Sungai Jordan di Timur Tengah sekitar 12,500 tahun lalu.

Para pengkaji sejarah mempercayai bahawa orang Natufian adalah masyarakat purba pertama yang melakukan transisi perubahan daripada kebergantungan kepada sumber semula jadi sedia ada, kepada pertanian yang berupaya sedikit sebanyak mengawal segala aspek pembekalan makanan secara lebih tersusun berbanding sebelumnya. William Rubel, seorang lagi sejarawan makanan di dalam bukunya 'Bread: A Global History' menceritakan bagaimana orang Natufian membina infrastruktur bagi mengisar bijirin barli yang kemudiannya digunakan untuk dijadikan roti.

Menurut William, orang Natufian adalah masyarakat berasaskan pertanian pertama di dunia, dan mereka akan memproses bijirin menjadi tepung kasar, yang kemudiannya mereka bakar di atas api secara terus menjadi roti tanpa yis, seperti roti pita yang kecil. Beberapa ribu tahun berikutnya, ilmu pertanian dan penanaman bijirin telah tersebar ke kawasan Timur Tengah, dan barat daya Asia, melalui aktiviti perdagangan dengan masyarakat lain di Lembah Nile, Mesopotamia dan timur Lembah Indus.

Roti adalah percikan revolusi yang membawa kepada perkembangan sesebuah tamadun dan unit politik yang lebih besar. Roti membolehkan pengumpulan makanan lebihan, dan dengan bekalan sumber makanan yang stabil, kampung-kampung menjadi lebih besar, dan akhirnya membawa kepada kewujudan bandar-bandar besar.

Selepas 5,000 tahun orang Natufian mencipta roti leper, tiga tamadun di era Zaman Gangsa iaitu Tamadun Mesir Purba, Tamadun Mesopotamia, dan Tamadun Harappan telah berkembang dengan pesat dan membangun. Ketiga-tiganya, yang dikategorikan sebagai tamadun terbesar pada zaman purba, sangat bergantung kepada roti sebagai sumber makanan. Sebahagian besar diet mereka terdiri daripada roti, sebagaimana rakyat Malaysia bergantung kepada nasi. Roti membenarkan sumber bekalan makanan berlebihan, dan membentuk kelas sosial dalam kalangan masyarakat purba.

Menurut rekod sejarah, roti pertama yang mengandungi yis hanya dihasilkan sekitar 1000 BC oleh masyarakat Mesir Purba. Pada zaman tersebut, mereka sudah menghasilkan yis secara skala kecil. Namun, terdapat percanggahan dari segi sejarah asal penciptaan yis, kerana terdapat bukti sejarah lain yang menunjukkan bahawa masyarakat Mesopotamia turut menghasilkan roti dengan kandungan yis.

Malah, sejarah penciptaan roti beryis sebenarnya ada kaitan dengan penciptaan arak. Masyarakat Mesir Purba menggunakan bijiran barli dan emmer untuk menghasilkan arak masam, dan doh roti. Menurut sebuah buku tentang Mesir Purba, masyarakat Mesir mungkin menghasilkan arak dengan membakar doh yang kaya dengan yis kepada roti arak. Roti tersebut kemudian dihancurkan dan dicampur dengan air, sebelum ditapai menjadi arak.

Menurut Howard Miller, arak adalah roti dalam bentuk cecair, kerana ianya menggunakan bahan yang sama untuk dihasilkan (air, bijirin dan yis), namun hanya pada kadar yang berbeza. Daripada buaian ketamadunan roti leper kepada pek kepingan di pasar raya seperti yang kita ketahui hari ini, roti telah berkembang sejajar dengan masyarakat, sejak pertama kali manusia menghancurkan bijirin menggunakan batu pengisar ribuan tahun lalu.


10 senjata masa hadapan yang sedang dibangunkan

Sejak seabad yang lalu, pihak tentera banyak menemui teknologi moden yang penting. Walau bagaimanapun, kebanyakan teknologi ini bukanlah bertujuan untuk menyelamatkan nyawa atau mengutamakan kesejahteraan rakyat namun lebih kepada penciptaan senjata canggih.

Tidak dapat dinafikan penglibatan sains semasa tragedi bom atom pada 1940-an, kini teknologi persenjataan sudah menjadi semakin maju dan lebih mengagumkan. Apa yang lebih merisaukan orang ramai ialah senjata generasi hadapan yang kini sedang dalam kajian dan fasa pembangunan prototaip. Mari kita lihat antara 10 senjata masa hadapan yang sedang dalam pembinaan tersebut:

Projek ini sedang dibangunkan oleh Defense Advanced Research Projects Agency (DARPA) dan mendapat dana jutaan dolar untuk diuji. Para penyelidik cuba mencipta satu “organisma” sintetik yang boleh dikawal dan mempunyai daya ketahanan tinggi sehingga mustahil untuk dibunuh pihak musuh. Bukan itu sahaja, ia juga boleh dimatikan secara automatik dengan hanya menekan satu butang jarak jauh sahaja. (sumber)

Salah satu lagi ciptaan menarik DARPA yang sedang dibangunkan adalah ‘Magneto Hydrodynamic Explosive Munition’ atau MAHEM. Tembakan dari senjata ini boleh meleburkan besi dan menembusi perisai musuh seperti kereta kebal sebelum meletup di dalamnya. Teknologi ini memberikan penambahbaikan senjata besar yang digunakan untuk menembusi pertahanan musuh dan juga mempunyai kawalan yang lebih efektif berbanding yang sedia ada. (sumber)

Kini sistem laser yang sedang dibangunkan oleh tentera laut Amerika Syarikat ini adalah sejenis laser yang boleh dilaraskan dan mempunyai frekuensi yang paling ekstrim sekali. Sistem laser ini akan digunakan bagi tujuan memintas peluru berpandu atau roket yang dilancarkan musuh tidak kira sama ada di udara mahupun di dalam laut. Semasa tidak melakukan serangan, sistem ini juga boleh digunakan sebagai alat untuk mengesan dan menjejak. Prototaip laser ini telahpun dihasilkan dan mendapat kelulusan. Dikhabarkan sistem ini akan dilancarkan sepenuhnya pada tahun ini juga. (sumber)

Teknologi HELLADS atau ‘High Energy Liquid Laser Area Defense System’ merupakan salah satu sistem laser yang dibangunkan oleh DARPA dan dibiayai oleh Pentagon untuk kegunaan Tentera Laut AS. Kaedah mengunakan laser ialah dengan memasukkan cecair khas bagi memintas dan memusnahkan peluru atau mematahkan serangan dari musuh. (sumber)

Walaupun tiada konsep baru railgun yang diperkenalkan, namun sejenis railgun baru telahpun dijadikan uji kaji selama sedekad lamanya. Dengan kebolehan melancarkan peluru berpandu yang kuat pada kelajuan 2.4 kilometer/saat (7 kali kelajuan bunyi), pihak tentera Amerika Syarikat menyatakan projek ini hanya akan siap sepenuhnya dalam masa 10 atau 15 tahun akan datang. (sumber)

Hasil kolaborasi antara syarikat pembangunan pertahanan Israel dan Jerman, maka terhasillah senjata Corner Shot Launcher yang kita selalu lihat dalam drama dan filem Hollywood ini. Ia merupakan sebuah senjata moden yang mempunyai rangka boleh laras, kamera pemantau dan juga skrin visual. Senjata ini bukan sahaja membolehkan anda menembak dari dalam tempat persembunyian malah ia juga boleh menjadi alat pemantau tanpa perlu merisikokan nyawa untuk mengintai keluar. Walaupun pembinaannya sudahpun diumumkan sedekad yang lalu namun Corner Shot Launcher yang moden masih sedang ditunggu-tunggu ramai. (sumber)

Serangga Hibrid MEMS ini sebenarnya adalah hasil kacukan separuh serangga dan separuh robot pintar. Diperkenalkan dengan ciptaan sistem mekanikal mikro yang akan dimasukkan pada peringkat awal tumbesaran serangga (seperti kepompong atau telur), cyborg ini akan membesar dan dipantau dari jauh. Kebiasaannya kaedah ini akan digunakan bagi tujuan mengumpul maklumat, memantau ataupun mengesan ancaman. (sumber)

Senjata dengan nama yang begitu menggerunkan ini mampu melepaskan 240,000 tembakan tepat dalam masa hanya 1 minit. Selain itu, kelebihan sistem DREAD Silent Weapon ini ialah ia menggunakan kuasa elektrik berbanding serbuk letupan sekali gus menyelesaikan masalah isian semula, bunyi yang kuat serta kepanasan. Ciptaan senjata ini telah dipatenkan sejak tahun 2000 lagi namun kurang dapat dipastikan sama ada projeknya benar-benar sedang dibangunkan atau hanya sekadar dalam permainan video sahaja. (sumber)

Mungkin Aurora Excalibur tidak memiliki sebarang senjata pemusnah akan tetapi ia amat penting dalam sesuatu peperangan. Kapal terbang kecil tanpa pemandu ini boleh berlepas dan mendarat seperti helikopter dan boleh mencapai kelajuan 450 batu sejam. Kenderaan ini boleh mengangkut peluru berpandu memasuki kawasan musuh tanpa perlu ada perancangan untuk melarikan diri kerana tiada juruterbang menaikinya. Pengemudi boleh membuat kekacauan dari jarak jauh sahaja. (sumber)

Senjata XM-25 ini mempunyai kebolehan menembak secara automatik 25 bom letupan ditambah dengan bantuan cip komputer yang dipasang bagi membantu ketepatan mengenai sasaran. Walaupun senjata XM-25 ini sudahpun digunakan di Afghanistan dan ia bukanlah dikategorikan sebagai senjata masa hadapan, namun dijangkakan penggunaannya akan berterusan selama zaman berzaman disebabkan ia mudah dibawa ke mana-mana oleh tentera darat. (sumber)


10 tempat paling sejuk di atas muka bumi

Sebenarnya, amat sukar bagi sesiapapun untuk menentukan tempat manakah paling sejuk dalam dunia. Ia bukan sekadar menjalankan penyelidikan dengan mengambil bacaan suhu. Banyak lagi faktor-faktor lain yang perlu diambil kira seperti lokasi, masa, tahun dan sebagainya. Walaupun saintis dan penyelidik masih berdebat tentang itu, sehingga kini terdapat 10 tempat berikut yang pernah direkodkan dan tersenarai sebagai tempat paling sejuk di dunia:

Terletak 5,610 dari paras laut di Continental Divide di Montana, tempat ini merupakan yang paling panas jika dibandingkan dengan tempat lain di dalam senarai ini. Akan tetapi, cuaca di tempat ini pada bulan Januari masih di antara -10 hingga 0 darjah Celsius. Keadaan di sini seperti mengalami musim sejuk sepanjang tahun walaupun musim panas boleh meningkat sehingga 27 darjah Celsius. Jika anda berkunjung ke sini pada hujung dan awal tahun, pastikan anda memakai pakaian yang tebal dan sesuai. Suhu paling rendah yang pernah direkodkan di sini ialah -56 Celsius pada 20 Januari 1954.

Bandar kecil di Idaho ini mempunyai populasi kurang daripada 100 orang kerana cuaca sejuknya yang ekstrim. Rekod purata terendah ialah pada Disember iaitu -18 darjah Celsius. Walaupun begitu, waktu siang pada musim panas sekitar bulan Julai boleh mencecah sehingga 25.8 Celsius. Purata suhu sepanjang tahun di Stanley ialah 1.6 darjah Celsius sahaja. Dengan populasi yang begitu sedikit, bandar ini tidak mempunyai datuk bandar, muzium mahupun bank.

Walaupun lokasi ini kini tidak lagi didiami manusia, namun pada suatu ketika dahulu, ia didiami oleh ribuan pekerja buruh yang terlibat dengan pembinaan Trans-Alaskan Pipeline System di antara tahun 1974-1977. Penempatan itu telah ditinggalkan selepas projek itu siap dan tiada siapa lagi yang dapat merasa keperitan kesejukan berada di sini. Suhu harian serendah -25.5 Celsius pada bulan Januari dan paling sejuk yang pernah direkodkan ialah pada Januari 1971 iaitu -62 darjah Celsius. Musim panasnya juga tidaklah begitu menghangatkan kerana kawasan ini sentiasa berada di bawah tahap beku dan salji boleh turun menjadi setebal 24 inci antara Februari dan Mac.

Tempat ini merupakan yang paling sejuk di Amerika Utara dengan rekod paling sejuk dicatatkan serendah -62.7 Celsius pada 3 Februari 1947. Semasa rekod itu diambil, Snag mempunyai populasi penduduk seramai 10 orang sahaja dan mereka terdiri daripada penduduk asal dan pengusaha bulu binatang. Para penyelidik masih hairan dan cuba menjawab satu persoalan kerana di kawasan ini hairan dan cuba menjawab satu persoalan kerana di kawasan ini terdapat satu fenomena aneh di mana suara boleh didengari dari beberapa batu jauhnya. Purata suhu setahun di sini ialah sekitar -5.3 darjah Celsius dan kini ia tidak lagi berpenghuni. (sumber)

Salah satu tempat paling sejuk di Russia ialah Oymyakon yang merekodkan cuaca -67 darjah Celsius dan merupakan tempat berpenghuni yang paling sejuk di dunia. Rekod itu dicatatkan pada 6 Februari 1933. Namun purata bacaan cuaca harian musim sejuk di sini yang bermula dari Disember sehingga Februari adalah di bawah -45 darjah Celsius.

Pada musim panas di bulan Julai pula, suhu puratanya ialah sekitar 14 darjah Celsius. Dengan populasi penduduk seramai 500 orang sahaja, bandar ini dikira agak besar berbanding bandar sejuk lain di dalam senarai ini. Semasa musim panas, penduduk di sini menikmati matahari sehingga 21 jam sehari manakala pada musim sejuk pula hanya 3 jam sahaja sinaran mentari dapat dinikmati.

Tempat yang tidak berpenghuni tetap ini menjadi tapak kajian dan hanya lapan orang penyelidik sahaja yang berada di situ pada satu-satu masa. Lokasi ini telah digunakan sebagai tempat kaji cuaca sejak dari 1947 lagi.

Dengan waktu siang yang pendek pada bulan Oktober hingga Februari dan ketiadaan hujan dari Oktober hingga Mei menjadikan tempat ini seperti sebuah gurun yang sejuk. Namun begitu, tempat ini mempunyai banyak tanaman yang tumbuh kerana suhu yang sejuk menyebabkan air yang ada tidak cukup panas untuk disejat ke atas dan mengekalkan kelembapan. Tempat ini juga digelar sebagai “Taman di Artik”, dengan beberapa hidupan liar seperti musang dan serigala yang berkeliaran dan menjadi tempat burung bersarang semasa musim panas.

Tempat ini sudah pasti merupakan yang paling padat populasinya jika dibandingkan dengan tempat lain dalam senarai ini. Ibu negara Mongolia ini merupakan ibu negara paling sejuk dan juga ibu negara paling tercemar di dunia. Ia juga terletak di kawasan tinggi iaitu 1,310 meter dari aras laut dan mempunyai kepadatan penduduk sebanyak 1.3 juta orang.

Ulaanbaatar juga merupakan pusat kebudayaan Mongol dengan muzium seperti Muzium Seni Zanazabar dan pelbagai tarikan lagi namun dengan purata suhu sekitar -16 Celsius mungkin menyukarkan pelancong untuk bercuti di sana. Pada bulan Januari pula suhu boleh mencecah sehingga -26 Celsius dan disertai angin sejuk. (sumber)

Eismitte merupakan istilah Jerman yang membawa maksud “di tengah ais”. Ia adalah tapak ekspedisi untuk mengambil bacaan suhu yang dijalankan sekitar tahun 1930-an. Suhu yang diambil ketika itu adalah antara -65 hingga -2.7 darjah Celsius.

Kini pengkaji tiada data baru yang tepat dan membuat anggaran suhu sekarang berada pada purata -12 darjah Celsius pada musim panas dan pada musim sejuk pula mencecah hingga -47 darjah Celsius. Para penyelidik tidak mempunyai sebarang maklumat baru kerana misi untuk merekodnya merupakan suatu misi 'membunuh diri.' Misi yang dijalankan pada tahun 1930-1931 itu mengorbankan nyawa Alfred Wegener dan Rasmus Villumsen manakala ahli penyelidik yang lain terpaksa memotong jari kaki dan tangan mereka tanpa ubat penahan sakit akibat beku dan mereput. (sumber)

Tidak banyak yang kita ketahui tentang tempat ini. North Ice merupakan stesen kajian ekspedisi British untuk mengambil bacaan suhu antara tahun 1952-1954. Ekspedisi ini diketuai oleh Komander James Simpson dan merupakan stesen kedua pengkaji cuaca British selain stesen South Ice di Antartika. Suhu terendah yang pernah direkodkan di sini ialah serendah -66 darjah Celsius iaitu pada 9 Januari 1954. (sumber)

Sudah semestinya tempat pertama jatuh kepada kawasan Antartika yang merupakan salah satu tempat dengan suhu paling ekstrim di dunia. Vostok merupakan stesen uji kaji cuaca Rusia yang memegang rekod suhu paling sejuk di dunia iaitu -89.2 darjah Celsius pada 21 Julai 1983. Walaupun begitu, ada juga dakwaan mengatakan suhu jatuh teruk pada 1997 sehingga mencapai -91 darjah Celsius.

Sementara itu, waktu yang paling 'panas' di sini ialah sekitar bulan Januari dengan purata suhu serendah -32 darjah Celsius. Dengan ketinggian 3,488 meter di atas paras laut bermakna tempat ini kekurangan oksigen serta mempunyai tahap kelembapan yang tinggi sekali gus menjadikan ia tempat paling sejuk, paling kering dan paling terpencil di dunia. Antartika bersaiz kira-kira dua kali ganda lebih besar daripada Australia.


9 Prinsip Orang Cina Yang Membuatkan Mereka Berjaya Di Mana Sahaja

Umum mengetahui bahawa orang Cina sangat sinonim dengan kejaayaan mereka dalam perniagaan. Buktinya, ekonomi di Malaysia sebahagian besarnya dikuasai oleh bangsa Cina.

Bukan itu sahaja, kita harus mengakui bahawa suku kaum ini sangat bekerja keras dalam pekerjaan dan perniagaan. Malah, anda pasti mempunyai pengalaman di mana salah seorang pelajar cemerlang di sekolah datang dari bangsa ini.

Benar kejayaan tidak ditentukan oleh bangsa seseorang, tetapi dirinya sendiri. Namun, orang Cina mempunyai beberapa prinsip yang membuatkan mereka lebih ke hadapan dari segi perniagaan, dan iluminasi.com ingin berkongsi 9 prinsip orang Cina yang membuatkan mereka berjaya.

Ini antara salah satu prinsip yang sangat penting dalam menentukan kejayaan seseorang. Walaupun tak semua yang bekerja keras itu berjaya namun usaha adalah perkara terpenting dalam mengukir kejayaan.

Pepatah ini sangat serupa dengan pepatah Melayu iaitu "Berakit-rakit ke hulu, berenang-renang ke tepian. Bersakit-sakit dahulu, bersenang-senang kemudian".

Sebelum berjaya, adalah lebih baik untuk kita tahan segala keinginan, walaupun sukar.

Selaras dengan pepatah sebelumnya, berdasarkan pepatah Confucius ini, kehidupan berhemat sangat ditekankan oleh kebanyakan bangsa Cina. Kebanyakan daripada mereka lebih suka berbelanja menggunakan wang tunai berbanding kad kredit atau ansurans.

Sekiranya wang tidak mencukupi, mereka lebih memilih untuk menangguhkannya. Selain itu, mereka juga mempunyai prinsip mengasingkan 70% daripada pendapatan bagi tujuan simpanan atau pelaburan, selebihnya digunakan untuk keperluan hidup.

Prinsip ini adalah yang membuatkan kebanyakan bangsa Cina berjaya dalam perniagaan. Mereka memperlakukan pelanggan sebagai "raja". Jika anda perasan, cara perniagaan orang Cina, mereka tidak mengabaikan pelanggan dan fokus untuk berinteraksi.

Ini membuatkan pelanggan berasa dihargai dan akan melakukan urusniaga berterusan, membuatkan banyak perniagaan lama orang Cina masih kekal sehingga kini.

Seperti di atas, orang Cina sangat baik dalam perniagaan. Kebanyakann peniaga Cina lebih mesra dan seperti bersahabat dengan pelanggan. Ingat, faktor kejayaan sesuatu perniagaan itu bukanlah semata-mata terletak kepada harga yang murah tetapi juga kepada perkhidmatan yang diberikan.

Sebagai contoh, restoran mewah. Menunya tidaklah begitu berbeza daripada gerai di kaki lima namun pelanggan yang mencari layanan yang berbeza lebih memilih restoran mewah.

Bagi kebanyakan bangsa Cina, mereka sangat mengutamakan catatan kemasukan dan pengeluaran wang. Dengan ini, tiada kes seperti tersalah kira atau pengeluaran secara tidak sedar akan berlaku.

Prinsip ini sangat penting dalam perniagaan kerana setiap sen memberikan perbezaan dalam jangka masa yang panjang.

Tidak bermaksud semua orang Cina berjaya, mereka pun sama seperti bangsa lain mengalami kegagalan. Namun, prinsip ini mengajar kita untuk tidak menyesal apa yang telah berlaku secara berlarutan. Jadikan pengajaran dan teruskan hidup.

Selain itu, jangan terlalu risau tentang perkara yang belum tiba. Daripada anda terlalu memikirkan, lebih baik anda fokus kepada waktu sekarang yang mampu membuahkan hasil.

Confucius memberitahu daripada terus menerus meratapi kegagalan, adalah lebih baik dan bijak jika kita berusaha untuk bangkit dari kegagalan tersebut dalam mencapai kejayaan.

Pepatas ini mengajarkan anda untuk tidak hanya memikirkan diri sendiri. Di saat anda mengejar kejayaan, anda seharusnya memikirkan masa depan termasuk keturunan anda.

Dengan ini, anda tidak akan mudah puas dengan pencapaian yang anda kecapi, sebaliknya lebih berfikir pencapaian yang belum diperoleh untuk anak cucu ada.

Maka tidak hairanlah mengapa ramai orang Cina yang berjaya turun temurun dan mewariskan kekayaan serta syarikat kepada generasi seterusnya.


10 tempat paling 'deep' di dunia

Umum sudah mengetahui bahawa terdapat beribu kilometer jarak antara setiap lapisan permukaan bumi dari tanah yang kita pijak sehinggalah ke teras bumi. Pernahkah anda terfikir, berapa dalamkah yang dapat anda pergi? Terdapat beberapa tempat di dunia ini yang mempunyai kedalaman yang menakjubkan dan merupakan antara tempat paling dalam di dunia. Ada yang terjadi secara semula jadi dan ada juga yang dibuat manusia. Kami kongsikan 10 tempat paling deep itu bersama anda:

Telaga Woodingdean adalah telaga buatan manusia sedalam 850 kaki di bawah aras laut. Telaga ini juga memegang rekod dunia sebagai telaga paling dalam yang digali menggunakan tangan. Kerja menggali bermula pada tahun 1858 oleh sekumpulan lelaki dan siap empat tahun kemudian dengan kedalaman keseluruhan mencecah 1,285 kaki walaupun rancangan asal hanyalah 400 kaki sahaja. Telaga ini masih wujud sehingga kini namun bahagian permukaannya telahpun ditutup daripada orang ramai. (sumber)

Dengan kedalaman 961 kaki di bawah paras laut, Tagebau Hambach merupakan lombong batu lignit yang terletak di Elsdorf, Jerman. Ia merupakan lombong dedah yang paling dalam di dunia. Jarak kedalaman lombong ini ialah 1,213 kaki dan mengandungi mesin pengorek paling besar di dunia di mana ia memproses purata 24 ribu tan batu lignit sehari iaitu bersamaan saiz sebuah stadium.

Di kawasan ini juga terdapat Sophienhöhe, gunung kayu buatan manusia di mana para pengunjung boleh meninjau lombong Tagebau Hambach dari sana. Bukan itu sahaja, ia juga memegang rekod sebagai gunung buatan paling tinggi di dunia dengan ketinggian 990 kaki di atas paras laut. Berbaloi jika anda mengunjungi tempat ini kerana ia mempunyai lokasi ketinggian dan kedalaman di kawasan yang sama. (sumber)

Sinkhole ataupun lubang benam ialah salah satu fenomena alam semula jadi yang terjadi tanpa sebarang tanda atau amaran. Bayangkan jika ia berlaku pada kawasan yang mempunyai populasi penduduk. Bagaimanapun, sinkhole Zacatón yang cantik dan berair biru jernih di Mexico ini telah terbentuk sejak zaman purba Pleistocene atau Ice Age lagi.

Dengan menggunakan robot untuk membantu mengukur kedalaman, penyelidik telah mendapati ia mencatat kedalaman sehingga 1,112 kaki di bawah paras laut. Selain robot, manusia juga pernah mencuba untuk mencapai dasar paling dalam sinkhole ini. Pada 1994, sepasang penyelam telah mencuba dan berjaya tiba sehingga 925 kaki dalam. Malangnya salah seorang daripada penyelam tersebut iaitu Sheck Exley telah mati akibat sindrom tekanan saraf pada kedalaman 900 kaki. Ini menunjukkan kedalaman sebegini sangat merbahaya walaupun kepada penyelam yang berpengalaman (Exley ialah seorang pakar selam dan telah menulis banyak buku mengenai penyelaman). Sejak itu, tiada siapa lagi yang berani mencuba untuk berenang ke dasar sinkhole ini. (sumber)

Tasik indah yang menggambarkan keajaiban alam semula jadi ini merupakan tasik paling dalam di dunia dengan jarak 5,387 kaki. Telah banyak eksplorasi yang dijalankan di Tasik Baikal yang terletak di Rusia ini. Misalnya, pada tahun 2008, pihak Akademi Sains Rusia telah menghantar kapal selam kecil untuk turun ke dasar dan mencapai sehingga 5,180 kaki dalam namun gagal memecahkan rekod yang dilakukan Anatoly Sagalevich pada 1990 dengan rekod sedalam 5,371 kaki.

Bukan sahaja para saintis yang berminat dengan tasik Baikal ini, malah tempat yang juga dikenali dengan nama Mutiara Siberia ini juga menjadi tumpuan pelancong dari seluruh dunia. Banyak hotel dan pusat peranginan telah dibina berhampiran tasik ini.

Gua yang terletak di Georgia ini merupakan gua yang paling dalam iaitu sedalam 7,208 kaki. Gua ini mempunyai dua nama berlainan iaitu Krubera - yang diberi pada tahun 1960-an bersempena nama ahli geografi Alexander Kruber dan juga Voronya Cave yang sering digunakan oleh peneroka-peneroka selepas itu.

Saban tahun, ekspedisi penjelajahan gua ini yang disertai oleh pasukan dari Ukraine, Britain, Perancis dan Sepanyol akan dijalankan. Mereka akan cuba mengkaji dan menjelajah sehingga ke dasar gua ini. Ini merupakan satu-satunya gua yang paling dalam melebihi jarak 2km.

Lombong paling dalam di dunia ialah Lombong Mponeng di Afrika Selatan dengan kedalaman 13,123 kaki. Walau bagaimanapun, lombong yang paling dalam di bawah paras laut ialah Lombong Kidd di Ontario, Kanada yang mencecah kedalaman 8,967 kaki di bawah paras laut. Kedalaman keseluruhannya ialah 10,000 kaki persegi dan dibuka pada tahun 1964.

Bermula sebagai lombong terbuka dan kemudiannya diteruskan dengan penambahgalian di bahagian bawah, kini Lombong Kidd merupakan lombong bijih timah paling besar di dunia dengan pekerja seramai 2,200 orang dan menghasilkan berjuta tan hasil galian setahun.

Litke Deep ialah jurang yang paling dalam di Lautan Artik yang terletak di Eurasian Basin, 350km ke utara dari Svalbard. Jurang ke-20 paling dalam di dunia ini mempunyai ukuran sedalam 17,881 kaki. Ia juga bersuhu sangat sejuk dan mungkin salah satu tempat paling bahaya di dunia.

Jurang ini diberi nama sempena kapal pemecah ais iaitu Fyodor Litke yang dijumpai pada tahun 1955. Kapal pemecah ais ini beroperasi sejak 1909 dan kerap digunakan semasa era Soviet bagi tujuan penjelajahan Artik. Kapal itu juga digunakan semasa perang dunia kedua sebelum akhirnya dijual sebagai besi buruk pada tahun 1960.

Terdapat banyak jurang yang terdapat di Lautan Atlantik antaranya Romanche Trench pada kedalaman 25,459 kaki dan South Sandwich Trench pada kedalaman 27,650 kaki. Namun, jurang paling dalam di Lautan Atlantik ialah Puerto Rico Trench atau lebih dikenali sebagai Milwaukee Deep yang mencecah sehingga 28,680 kaki di bawah paras laut. Ia terletak 76 batu arah utara dari Puerto Rico dan dinamakan sempena kapal USS Milwaukee yang menjumpai lubuk ini pada 14 Februari 1939. 13 tahun kemudian seorang penyelidik iaitu Theodore N. Gill juga telah mengukur dan merekodkan kedalaman sebanyak 28,560 kaki.

Puerto Rico Trench ini terletak di sepanjang sempadan yang menandakan berakhirnya kawasan Lautan Caribbean dan permulaan Lautan Atlantik. Ahli geologi meramalkan kawasan ini mungkin boleh menghasilkan gempa bumi yang kuat sekali gus menghasilkan tsunami yang besar.

Antara jurang paling dalam di Lautan Pasifik ialah Tonga Trench, Philippine Trench, Kuril-Kanchatka Trench dan Kermadec Trench dengan kedalaman melebihi 30,000 kaki. Namun, jurang yang paling dalam ialah Mariana Trench dengan kedalaman menakjubkan sehingga 35,994 kaki. Ia merupakan jurang di lautan yang paling dalam di dunia dan sering menjadi lokasi kajian para penyelidik.

Pada tahun 2011, usahawan berjaya Richard Branson dan pengarah filem terkenal James Cameron pernah bertaruh siapa yang akan sampai ke dasar Mariana Trench terlebih dahulu. Cameron telah menang perlumbaan tersebut dan sampai pada dasar paling bawah pada Mac 2012. Dia telah menghantar kapal selam mininya menyelam selama 2 jam 36 minit untuk sampai ke bawah. Kemudian mereka mengambil bahan-bahan untuk diujikaji dan mendapati beberapa hidupan laut yang sedikit aneh di dasar laut yang paling dalam itu. (sumber)

Tempat yang paling dalam di dunia ini tidak pernah diterokai manusia walaupun ia adalah lubang yang digali sendiri oleh manusia. Dengan menggunakan mesin gerudi yang besar ia telah menggali sehingga 40,230 kaki (12,262 meter) ke dalam tanah.

Projek menggali ini bermula sejak 1970-an lagi dengan sasaran penggalian sedalam 49,000 kaki. Namun, mereka tidak menyangka apabila tiba pada kedalaman 40,000 kaki, suhu di dalam sudah mencatatkan sehingga 220.6 darjah Celsius.

Pasukan penggalian tersebut berpendapat suhu mungkin akan meningkat sehingga 300 Celcius pada kedalaman 49,000 kaki. Ini membuatkan kerja menggali menjadi mustahil walaupun mesin yang digunakan tahan panas dan tidak akan cair. Kerja menggali dihentikan pada tahun 1992 dan rekod paling dalam iaitu hampir 1/3 jarak menuju kerak bumi. (sumber)


Top 5 Pelakon Korea Selatan Dengan Bayaran Paling Mahal

K-Pop dan K-Drama bukanlah sesuatu yang asing lagi bagi peminat muzik dan drama di Malaysia. Jika dahulu ia menjadi satu bahan ketawa dan ejekan, kini industri hiburan negara kita telah dilanda demam Korea Selatan melalui kedua-dua saluran ini.

Walaupun ramai yang tidak mengambil serius disebabkan oleh penampilan pelakon dan penyanyi lelaki Korea Selatan yang dikatakan terlebih "jambu" seperti pondan dan bagi wanita pula terlalu banyak pembedahan plastik, namun ramai yang tidak tahu bahawa mereka ini menerima bayaran yang tersangat tinggi.

Malah, terdapat pelakon-pelakon Korea Selatan yang dibayar lebih mahal mengalahkan pelakon Hollywood bagi setiap episod. Iluminasi.com ingin kongsikan dengan para pembaca 5 pelakon Korea Selatan yang menerima bayaran paling mahal ketika ini.

Dilahirkan di Seoul, Korea Selatan, pelakon berusia 41 tahun ini terkenal dengan wataknya dalam beberapa siri drama popular termasuklah I'm Sorry, Cain and Abel, Oh My Venus dan Master's Sun.

Selepas membuat kemunculan pertama dalam dunia hiburan sebagai model seluar jeans, So Ji Sub mula dikenali melalui bakatnya dalam bidang lakonan. Selain itu, beliau juga merupakan seorang penyanyi yang mengeluarkan banyak EP hip-hop.

Ketika ini, So Ji Sub menerima bayaran sebanyak RM257,918 bagi setiap episod, menjadikannya sebagai pelakon Korea Selatan ke-5 menerima bayaran tertinggi.

Pelakon veteran, Lee Young-ae adalah pelakon yang menerima bayaran ke-4 tertinggi di Korea Selatan mencecah RM330,326 bagi setiap episod. Pada mulanya, Lee adalah merupakan seorang model yang sangat aktif pada tahun 1991.

Selepas dikenali dalam iklan TV, beliau membuat kemunculan pertama sebagai pelakon dalam drama "How's Your Husband", yang juga drama pertama memberikan anugerah Pelakon Wanita Baru Terbaik di Anugerah Drama SBS.

Selain daripada terkenal di tanah airnya, Lee Young-ae juga muncul di media TV negara luar termasuklah Taiwan dan China.

Hyun Bin adalah wajah yang sangat lazim di kaca TV Korea Selatan, yang menjadi watak utama dalam banyak siri drama dan filem di negara itu. Dan disebabkan ini, beliau menerima bayaran sebanyak RM333,922 bagi setiap episod.

Antara watak yang meninggalkan kesan mendalam bagi pada penonton adalah lakonan beliau dalam My Name is Kim, Secret Garden dan Sam-Soon yang mana menjadi batu loncatan dalam karier lakonannya.

Hyun Bin membuat kemunculan semula dalam siri drama Jekyll, Hyde and I yang menyumbang kepada sebahagian besar kekayaannya. Namun drama ini tidak mendapat sambutan seperti yang diharapkan kerana penonton Korea membuatkan beliau dikatakan tidak mungkin mendapat bayaran seperti yang diterima sebelum ini.

Dengan bayaran sebanyak RM335,514 bagi setiap episod yang dilakonkan, Kim Soo Hyun adalah pelakon lelaki Korea Selatan yang paling mahal di negara ini. Sehingga kini, pelakon kacak ini menjadi watak utama dalam pelbagai filem dan drama termasuklah My Love from the Star, Dream High dan Moon Embracing The Sun.

Kim Soo Hyun bukan sahaja hebat dalam bidang lakonan tetapi juga mempunyai cita-cita untuk menjadi pemain boling profesional, kerana mempunyai bakat yang mengagumkan dalam sukan ini.

Ramai yang tak menyangkakan beliau mampu sampai ke tahap ini kerana personaliti introvertnya, namun ibunya yang menjadi inspirasi membuatkan Kim Soo Hyun mengubah dirinya.

Kejayaan besar yang diraih oleh Jun Ji Hyun melalui drama My Love From The Star yang dilakonkan bersama Kim Soo Hyun pada tahun 2014 membuatkan beliau menjadi pelakon wanita dengan bayaran paling mahal ketika ini. Pelakon jelitan ini lahir pada tahun 1981 dan memulakan karier lakonan ketika berusia 16 tahun.

Beliau mula dikenali melalui filem komedi My Sassy Girl pada tahun 2001 dan membuat kemunculan di Hollywood pada tahun 2006 menggunakan nama Gianna Jun. Selepas melahirkan anak pertama, Jun kembali meneruskan karier lakonan dalam drama berjudul The Legend of The Blue Sea.

Jun dikatakan mendapat bayaran sekitar RM368,428 bagi setiap episod dalam drama tersebut. Secara keseluruhan, Jun Ji Hyun memperoleh pendapatan sebanyak RM7.74 juta hanya melalui drama 21 episod ini sahaja.


Denfert-Rochereau Ossuary : Bandar Bawah Tanah Paris Yang Dipenuhi Rangka Manusia

Ketika Paris berkembang menjadi salah satu pusat perdagangan Eropah, bandar tersebut berdepan dengan satu masalah besar ketika abad ke 18.

Jumlah penduduk yang meninggal terlalu ramai sehinggakan ada ketikanya, berlaku kejadian badan yang sudah ditanam terkeluar semula ke permukaan. Bagi menyelesaikan masalah itu, pemerintah Paris ketika itu mengambil keputusan menempatkan semula kerangka-kerangka manusia dari dalam kubur, ke kawasan bawah tanah yang telah sedia ada di bawah kota Paris sekian lama.

Kawasan bawah tanah tersebut wujud sejak abad ke 13, merupakan jalinan terowong-terowong gelap yang sebenarnya adalah sumber dari mana batu kapur yang digunakan untuk membangunkan Paris datang.

Inilah kisah bandar bawah tanah Paris yang menempatkan 6 juta rangka manusia yang digelarkan 'Empayar Kematian' atau 'Empire of the Dead.'

Bagi masyarakat Paris abad ke 18 yang tinggal di sebuah kawasan bernama Les Innocents di Paris, penduduk di situ terpaksa duduk bersebelahan dengan kubur tertua dan terbesar di bandar mereka. Bau yang busuk mengganggu kehidupan penduduk daripada melakukan rutin harian.

Raja Louis XV, pemerintah Perancis pada tahun 1763, mengumumkan larangan mewujudkan kawasan kubur untuk pengebumian di Paris, namun rancangan untuk memindahkan kawasan kubur sedia ada ke luar Paris ditentang oleh pihak gereja. Pewaris beliau, Louis XVI juga gagal dalam usaha memindahkan kubur sedia ada ke kawasan lain.

Situasi ini kekal sehingga tahun 1780 apabila hujan yang berlaku agak panjang menyebabkan dinding-dinding di kawasan tersebut mula runtuh, menyebabkan mayat yang telah ditanam sekian lama terkeluar daripada tanah.

Oleh kerana masalah mayat ini mula menjadi semakin kronik, kerajaan Paris mengambil keputusan untuk memindahkan kesemua mayat yang ada ditanam di Perancis ke kawasan lain. Namun tidak ada banyak pilihan untuk mereka menanam semula mayat-mayat tersebut, melainkan di Paris sendiri.

Usaha untuk memindahkan kesemua mayat yang ada dilakukan dengan kawasan kuari batu kapur di bawah Paris menjadi pilihan mereka. Bermula pada tahun 1786, kubur-kubur di kawasan Les Innocents dipindahkan terlebih dahulu. Proses itu mengambil masa 12 tahun keseluruhannya dengan anggaran 6 ke 7 juta mayat telah dipindahkan satu persatu.

Menurut pendapat mereka yang terlibat, ada diantara mayat-mayat yang telah dialihkan berusia lebih 1,200 tahun ketika zaman pemerintahan Merovingian di Perancis.

Bermula daripada Revolusi Perancis, kesemua mereka yang mati akan terus ditanam di kawasan bawah tanah sebelum amalan tersebut dihentikan pada 1860. Kawasan pusara bawah tanah ini mula dibuka kepada orang ramai selepas tamat kerja ubah suai dan diberikan nama rasmi 'Denfert-Rochereau Ossuary', menjadi salah satu tarikan pelancong di Paris.

Hanya sebahagian kecil kawasan bawah tanah Paris dibuka kepada orang ramai yang mahu melawatnya, berbanding panjang sebenar lebih 315 km keseluruhan kawasan tersebut. Ini semua atas faktor keselamatan berikutan usia terowong yang tua.

Bagi mereka yang mahu berkunjung, pintu masuk kepada bandar bawah tanah ini terletak di 1 Avenue du Colonel Henri Rol-Tanguy, Semenjak tahun 1980, satu kumpulan gerakan yang mahu mengkaji keseluruhan terowong yang ada ditubuhkan, walaupun terpaksa beroperasi secara haram berikutan larangan kemasukan yang ada.

Beberapa kes vandalisme serta kecurian tengkorak berlaku menyebabkan kawasan Denfert-Rochereau Ossuary pernah ditutup kepada orang ramai, sebelum dibuka semula.

Tulang-tulang milik lebih 6 juta orang individu yang telah meninggal dunia, disusun dengan kemas mengikut lokasi asal kubur yang ditanam, menjadi penghias koridor yang ada. Hanya mereka yang benar-benar berani, layak berkunjung melihat sendiri perspektif lain kota metropolitan Paris yang sukar digambarkan pengalamannya, diperkuatkan lagi dengan suhu di kawasan tersebut konsisten pada tahap 13 dajah celcius sepanjang masa.


5 Negara Yang Hampir Mustahil Untuk Ditakluki

Apabila disebutkan perkataan "peperangan", tiada siapa yang menyukainya. Peperangan adalah satu perkara yang membawa lebih banyak kemusnahan daripada kebaikan.

Namun, suka atau tidak, ia merupakan sesuatu yang tidak dapat dielakkan disebabkan oleh perbezaan pendapat dan ketamakan manusia. Oleh itu, kebanyakan negara di atas muka bumi ini telah mempersiapkan diri dengan sebaiknya, mengelakkan negara mereka dijajah dan ditakluk.

Walaupun pada masa kini peperangan tidaklah begitu relevan lagi, namun ia tidak bermakna ia tak akan berlaku. Ketika ini terdapat negara-negara yang mana dilihatkan sangat sukar atau mustahil untuk diserang dan ditakluk, dengan ini iluminasi.com ingin berkongsi dengan anda 5 buah negara yang amat sukar untuk ditakluki.

Kanada adalah negara kedua terbesar dari segi kawasan permukaan selepas Rusia dan sama-sama sejuk dengan negara ini. Terletak di pinggir utara dunia, Kanada dikatakan agak sukar untuk diserang walaupun kebanyakan daripada 35 juta penduduknya tinggal berhampiran dengan sempadan dengan Amerika Syarikat.

Memandangkan saiz dan keluasan hutan rimbanya, untuk menjajah Kanada secara paksa merupakan suatu yang mustahil. Selain itu, majoriti daripada negara ini dikelilingi oleh lautan dan hanya berkongsi sempadan dengan satu negara sahaja yang mana merupakan sekutunya dan juga kuasa terbesar dunia, Amerika Syarikat.

Dari segi ekonomi pula, negara ini bersedia mampu bertahan dalam peperangan secara berterusan, jika perlu. Peruntukan belanjawan pertahanan Kanada adalah sebanyak RM58.5 bilion negara ini menghasilkan minyak lebih daripada penggunaannya, ketika ini.

Walaupun begitu, teknik pertahanan terbaik Kanada adalah sikap mereka yang begitu mesra terhadap negara-negara lain di seluruh dunia memberikan alasan yang sangat wajar mengapa mereka tidak patut diserang. Itu belum mengambil kira bahawa Kanada adalah sebahagian daripada NATO.

Dari segi kekuatan tentera, Kanada mempunyai kelengkapan yang sangat baik, terlatih dan dengan teknologi yang tinggi. Menurut Indeks Senjata Api Global, Kanada berada di kedudukan ke-22 dari segi kekuatan ketenteraan, tetapi melihatkan keadaan geografinya dan situasi geopolitiknya, kedudukan negara ini menjadi lebih baik.

Pada tahun 1974, Amerika Syarikat telah mengumumkan "Rencana Perang Merah", strategi serangan yang komprehensif terhadap kanada yang dirancang pada tahun 1927, sekiranya pihak British ingin menyerang Amerika dari arah utara.

Seperti yang dilihat ketika Perang Korea pada awal tahun 1950an, kedua-dua negara Korea Utara dan Amerika Syarikat cuba untuk mengalahkan Korea Utara, namun gagal. Walaupun terdapat perbezaan yang sangat besar dari segi kemajuan teknologi di antara kedua-dua Korea pada hari ini, masih terdapat banyak alasan mengapa Korea Utara tidak boleh diserang dan dijajah.

Sejak Korea Utara membangunkan teknologi senjata nuklearnya sendiri dan banyak jenayah kemanusiaan yang berlaku di negara ini di bawah pemerintahan keluarga Kim, ia telah mengundan pelbagai ancaman pencerobohan. Namun serangan atau pencerobohan ini tidak diramalkan akan berlaku dalam masa terdekat.

Antara faktor utama mengapa Korea Utara mustahil untuk diceroboh adalah sekutu terbesar mereka, iaitu China yang menyokong negara ini sejak tahun 1950an. China berperanan menjaga negara ini, dan menjadi zon penampan (buffer zon) di antara Korea Utara dan Korea Selatan.

Malah, jika sesuatu berlaku kepada Korea Utara, sudah pasti berjuta-juta penduduk negara ini akan memasuki Manchuria, cuba untuk melarikan diri dari negara ini yang akan menjejaskan kawasan utara China, yang pasti tidak disukai China.

Selain itu, Korea Utara dibawah pimpinan Supreme Leader Kim Jong-un dilihatkan tidak gentar dengan mana-mana kuasa, yang mana AS pun tidak berani menyerang mereka.

Dan akhir sekali, terdapat status quo di antara China dan Amerika Syarikat, di mana China mempunyai sasaran terhadap Taiwan manakala Amerika Syarikat mensasarkan Korea Utara. Dengan ini, kedua-dua negara ini tidak berani untuk memulakan langkah, kerana tidak mahu mencabar masing-masing.

Negara kepulaun adalah antara negara yang banyak dalam senarai ini, dan United Kingdom merupakan salah satu ocntoh utama bagi negara yang sangat sukar untuk diserang. Malah, kali terakhir Britain benar-benar berjaya diserang dan diceroboh adalah pada tahun 1066 semasa penaklukan Norman di England.

Ketika Perang Dunia Kedua, Adolf Hitler dan tentera Nazi gagal melancarkan serangan yang berkesan ke atas pulau ini membuktikan bahawa jarak 20 batu lautan menyukarkan pendaratan tentera musuh.

Dikelilingi oleh dua lautan dan Laut Utara yang sentiasa bergolak, Kepulauan British hanya boleh diserang dengan berkesan melalui arah selatan, melintasi Selat Inggeris, namun untuk menyebaranginya amatlah sukar.

Pantai Inggeris Tenggara ini terdiri daripada tebing curaam yang dikenali sebagai White Cliffs di Dover. Dengan ini, mana-mana pasukan yang ingin menyerang terpaksa melabuhkan sauh lebih jauh dan sudah pasti akan terdedah kepada meriam British dan angkatan udaranya.

Selain itu, kekuatan ketenteraan United Kingdom bukanlah calang0calang, dengan teknologi yang canggih dan peralatan pengawasan. Negara ini mempunyai peruntukan pertahanan yang ke-5 terbesar di dunia, iaitu sebanyak RM219 bilion.

Sebagai ahli NATO, UK mempunyai kelebihan iaitu sekutu yang kuat termasuklah Amerika Syarikat, yang pasti akan membantu jika berlaku sebarang ancaman. Dan akhir sekali United Kingdom mempunyai hubungan yang baik dengan negara-negara lain di seluruh dunia.

Tidak dapat dinafikan Rusia adalah negara yang paling mustahil untuk ditakluk. Sejarah telah membuktikan ketika serangan Sweden pada awal abad ke-18, serangan Perancis dibawah pimpinan Napoleon pada tahun 1812 dan juga tentera Nazi ketika Perang Dunia Kedua, menunjukkan musim sejuk di Rusia mampu membuatkan musuh paling kuat jatuh melutut.

Malah, Rusia mempunyai perbezaan suhu paling besar di muka bumi ini, dengan suhu paling sejuk -32 darjah Celcius dan paling panas 45.4 darjah Celcius. Halangan utama lain untuk menakluki negara ini sudah tentulah saiznya.

Sebagai negara paling besar di dunia seluas 17.09 juta kilometer persegi, iaitu 130 kali ganda keluasan Semenanjung Malaysia, kebanyakan daripada keluasan negara ini terdiri daripada kawasan pergunungan dan hutan belantara yang sesuai dijadikan pangkalan tentera untuk bersembunyi serta melakukan serangan mengejut.

Semenjak kejathuan Kesatuan Soviet, tentera Rusia tidak berubah, namun berkembang sejak kebelakangan ini. Bermula tahun 2008, peruntukan perbelanjaan tahunan ketenteraan telah meningkat kepada RM263 bilion, dan mempunyai armada kereta kebal paling besar di dunia.

Dan pastinya para pembaca sudah dapat meneka bahawa Amerika Syarikat mengungguli carta ini. Sebagai permulaan, kelebihan kedudukan geografinya, seperti yang dikatakan oleh Otto von Bismarck:

"Orang Amerika sangat beruntung kerana bersempadankan jiran yang lemah di bahagian utara dan selatan, dan utara dan selatan dengan ikan-ikan. Ia juga sangat luas dan mempunyai segala jenis bentuk muka bumi dari gunung-ganang kepada hutan yang padat dan juga padang pasir. Pihak musuh yang menyerang akan mengalami kesukaran di tempat-tempat ini, tak kiralah siapa atau apa yang mempertahankannya,".

Kemudian, pasukan ketenteraan Amerika Syarikat. Dengan peruntukan pertahanan sebanyak RM2.31 trilion, jumlah ini adalah satu pertiga daripada jumlah peruntukan ketenteraan di seluruh dunia. Malah, hanya terdapat 20 negara yang mempunyai KDNK lebih besar daripada peruntukan pertahanan AS.

Selain itu, AS mempunyai strategi "pertahanan terbaik adalah menyerang", di mana setiap kali berlakunya konflik dunia, AS pasti akan terlibat secara langsung atau tidak langsung. AS juga mempunyai beratus-ratus pangkalan tentera di seluruh dunia dan bergelumang dengan peperangan secara berterusan lebih daripada 25 tahun kebelakangan ini.

Negara ini juga terkenal kerana menjejaskan kestabilan negara-negara lain, merancang rampasan kuasa, menggulingkan kerajaan demokratik dan menyokong pemerintahan diktator tentera. Dasar campur tangan ini mengelakkan konflik dari sempadannya dengan mencetuskannya di tempat lain.

Amerika Syarikat juga terkenal kerana menjejaskan kestabilan negara-negara negara lain, kudeta kejuruteraan, menggulingkan kerajaan demokratik, dan menyokong pemerintahan diktator tentera. Dasar intervensi ini mengekalkan konflik dari sempadannya dengan menjana mereka di tempat lain.

Dan yang terakhir sekali adalah dari segi senjata api per kapita. Seperti yang dikatakan oleh Isoroku Yamamoto, Panglima Tentera Laut Jepun ketika Perang Dunia Kedua, :

"Anda tak akan boleh menceroboh atau menyerang tanah besar Amerika Syarikat. Akan ada senapang disebalik setiap helaian rumput,". Mereka yang menceroboh negara ini akan berhadapan dengan populasi yang mempunyai pemilikan senjata api per kapita paling tinggi di dunia.

Ketika mana Switzerland dianggarkan mempunyai 45.6 senjata api bagi setiap 100 penduduk, AS mempunyai 112 bagi setiap 100 penduduk. Jumlah ini bermakna, terdapat lebih banyak senjata api di Amerika Syarikat berbanding manusia.


8 Pencuci Mulut Paling Mahal Di Dunia

Di bulan puasa ini pastinya ramai yang teringinkan juadah-juadah istimewa yang biasanya tidak dinikmati pada bulan-bulan yang lain. Antara juadah yang terkenal termasuklah Roti John, murtabak, ayam panggang dan banyak lagi.

Selain itu, kuih muih juga menjadi pilihan utama sebagai pencuci mulut. Bercakap mengenai pencuci mulut, harga kuih muih yang dijual di bazar Ramadhan biasanya sangat berpatutan.

Namun, iluminasi.com ingin berkongsi dengan anda 8 pencuci mulut yang dijual dengan harga yang tak masuk akal menjadikannya sebagai pencuci mulut paling mahal di dunia.

Aiskrim Mauboussin Mega Sundae ini boleh didapat di restoran bernama Bagatelle di New York. Ais krim ini disediakan menggunakan ais krim vanila truffle coklat, krim, sorbet istimewa, coklat gelap, sos coklat vodka dan juga dedaun emas.

Pencuci mulut ini disertai dengan kek coklat yang bersalut emas 24 karat dan sorbet istimewa, yang dibuat daripada champagne yang popular, Dom Perignon. Ia dihidangkan dalam gelas kaca martini yang menarik dan mempunyai kejutan di bawahnya.

Jika anda dapat menghabiskan pencuci mulut ini, anda akan menerima ganjaran cincin emas putih Mauboussin bernilai RM2,400 yang membuatkan restoran ini terkenal. Mauboussin adalah jenama Perancis yang popular dan telah berada dalam perniagaan barang kemas sejak tahun 1827.

Untuk RM3,980, anda boleh menikmati pengalaman memakan kek cawan The Golden Phoenix ini. Kek cawan ini boleh didapati di kedai roti kecil yang diberi nama Bloomsbury di Dubai Mall. Kenapa kek cawan ini tersangat mahal?

Sebabnya adalah bahan-bahannya terdiri daripada vanila dari Uganda, coklat dari Itali, dan strawberi yang dicelupkan dalam emas. Malah, aisingnya juga ditaburkan dengan emas yang boleh dimakan.

Kedai roti ini juga memperkayakan pengalaman bersantap pencuci mulut ini dengan menyediakan sudu emas untuk digunakan bagi memakan kek cawan ini. Jadi, anda mendapat pengalaman yang memuaskan dan unik, untuk jumlah wang yang anda habiskan.

Bagi peminat donut, mungkin ini akan membuatkan anda terngaga. Pada tahun 2014, syarikat donut Krispy Kreme telah mengeluarkan donut klasik berharga RM6,700 bertujuan mengumpul dana untuk The Children's Trust.

Apa yang membuatkand donat ini begitu istimewa dan layak untuk dijual dengan harga begitu mahal adalah ia diselaputi dengan dedaun emas 24 karat dan termasuk beberapa berlian yang boleh dimakan. Donat ini dihiasi dengan teratai bercoklat putih dan disumbat dengan jeli champagne Dom Perignon.

Pencuci mulut ini dihidangkan bersama-sama koktail Dom Perignon 2002, Courvoisier Cognac (minuman keras) dan juga buah markisa serta sirup raspberi. Namun, ia tidak lagi dihidangkan kerana hanya dihasilkan sekali sahaja.

Ini antara satu lagu ais krim yang sangat menakjubkan daripada restoran Serendipity 3, New York City. Ia mengalahkan Golden Opulence Sundae dan mendapat tempat dalam Guinness Book of World Recods dengan harga bernilai RM99,400, yang mana mampu membeli sebuah kereta Honda City secara tunai.

Harganya yang mahal disebabkan oleh mempunyai emas 23 karat yang boleh dimakan seberat 5 gram dan disempurnakan dengan kulat truffle La Madeline berharga RM994.

Untuk makan pencuci mulut ini, anda akan diberi sudu emas dan gelang tangan emas 18 karat dengan berlian putih 1 karat. Ais krim ini dihidangkan dalam gelas dengan mahkota emas. Ais krim ini harus ditempah terlebih dahulu kerana sumber truffle yang digunakan adalah dari Perancis dan koko pula dari beberapa tempat di seluruh dunia.

Emas yang digunakan diimport dari Switzerland restoran memerlukan sedikit masa untuk menghasilkan makanan ini untuk memberikan rasa yang menakjubkan kepada pelanggan berbaloi dengan harga yang mahal.

Dengan harga dibawah RM5, anda boleh mendapatkan puding di pasaraya. Namun, jika anda ingin menikmati puding coklat dari England ini, anda perlu menyediakan wang sebanyak RM135,260, menjadikannya puding paling mahal di dunia.

Puding coklat ini adalah hasil tangan Chef Marc Guibert dari Lindeth Country House Hotel yang ingin menghasilkan puding coklat paling mahal di dunia. Pencuci mulut ini termasuk replika telur Faberge dan beberapa hiasan lain.

Bahan-bahan untuk menghasilkan puding ini termasuklah emas yang boleh dimakan, caviar, coklat dan juga berlian 2-karat yang tidak boleh dimakan. Bahagian yang boleh dimakan terdiri daripada daun emas, coklat Belgium 4 perisa dan caviar champagne.

Anda juga diberikan sebotol Chateau d'Yquem yang berharga RM2,800. Anda perlu memberikan notis 3 minggu sebelum untuk menikmati hidangan ini dan wang pendahuluan juga harus disediakan.

Sebab mengapa ais krim ini tersangat mahal adalah pengusahanya akan menerbangkan anda ke Gunung Kilimanjaro di Tanzania dengan penerbanangan kelas pertama serta penginapan 5 bintang.

Di gunung ini pula, chef akan menghasilkan ais krim yang menggunakan ais diperoleh daripada puncak gunung ini. Dan jika anda membayar lagi RM99,500, anda boleh membawa seorang rakan bersama anda.

Ais krim ini terdiri daripada banana split dengan kos RM13,270 untuk menghasilkannya,. Ia dihasilkan daripada pisang dan sirap yang diperbuat daripada wain yang rare. Anda juga diberikan sudu istimewa yang dibuat pada tahun 1850an untuk memakan pencuti mulut ini.

Berikan 1 hari notis kepada mereka dan anda akan dihiburkan oleh kumpulan muzik bermain celo yang memainkan muzik yang sangat menyenangkan ketika anda sedang makan.

Ini adalah antara pencuci mulut yang tak akan termampu dinikmati oleh orang biasa-biasa dan juga orang berada sekalipun. Pasaraya Takashimaya di Tokyo, Jepun telah menempah satu kek istimewa yang menelan belanja RM6.85 juta untuk dipamerkan di pasaraya ini bagi tujuan promosi.

Kek ini diiktiraf sebagai kek paling mahal di dunia, disebabkan oleh 223 butir berlian yang berjumlah 170 karat. Ia bukanlah untuk dimakan dan hanya untuk dipamerkan, jadi anda tak perlu risau jika ada orang akan termakan berlian-berlian tersebut.

Pembuat kek termahal di dunia ini mengambil masa 6 bulan untuk merekabentuk dan 1 bulan untuk menyiapkannya.

Dan pemenang bagi pencuci mulut paling mahal di atas muka bumi menjadi milik Strawberries Arnaud yang dihidangkan di Arnaud's Restaurant, di New Orleans, Amerika Syarikat.

Harga biasa bagi pencuci mulut strawberi di restoran ini hanyalah RM36 namun mereka telah menghasilkan hidangan istimewa ini bagi majlis Hari Valentine pada tahun 2016 bagi menghiburkan pelanggan mereka.

Selain daripada strawberi biasa, pencuci mulut ini terdiri daripada bahan-bahan tambahan yang menyumbang kepada harganya yang mencecah RM39.2 juta. Tak masuk akal kan?

Ia termasuklah kepingan emas 24 karat, krim putar, ais krim vanila dan pelbagai champagne mahal serta minuman keras memberikan "kick" kepada hidangan ini. Sebab lain yang menjadikan harganya mahal adalah kotak indah yang digunakan untuk meletak cincin pertunangan berlian biru 10.06 karat dihasilkan oleh MS Rau Antiques diletakkan di atas piring pencuci mulut ini.


Kronologi Perjalanan Karier Politik Dan Sabitan Hukuman Anwar Ibrahim

Setelah rayuan pengampunan terhadap Datuk Seri Anwar Ibrahim diperkenan Duli Yang Maha Mulia Seri Paduka Baginda Yang di-Pertuan Agong XV Sultan Muhammad V, pembebasan beliau dipercepatkan dan diberikan pengampunan sepenuhnya.

Datuk Seri Anwar bukanlah satu nama yang asing dalam dunia politik Malaysia. Malah beliau sangat terkenal di seluruh dunia dan berkawan rapat dengan beberapa pemimpin tinggi dunia.

Perjalanan hidup dan karier politik beliau boleh dikatakan yang paling berat dan mencabar, tidak ada ahli politik lain yang melalui apa yang diharunginya untuk satu tempoh yang begitu panjang.

iluminasi.com ingin berkongsi kronologi karier Datuk Seri Anwar Ibrahim selama 36 tahun sebagai ahli politik dari tahun 1982 hingga 2008.

Tahun 1982 - DS Anwar yang merupakan pemimpin pengasas dan presiden kedua Angkatan Belia Islam Malaysia (ABIM) mengejutkan penyokongnya dengan menyertai UMNO yang ketika itu diterajui oleh Tun Dr. Mahathir.

Tahun 1983 - Pangkat politik beliau berkembang dengan begitu pantas, dilantik menjadi Menteri Kebudayaan, Belia dan Sukan

Tahun 1984 - Mengambil alih tampuk kepimpinan di Kementerian Pertanian menjadi Menteri Pertanian

Tahun 1991 (hingga 1998) - Menjadi Menteri Kewangan Malaysia ke-6 pada 15 Mac. Dinamakan sebagai 4 Menteri Kewangan Terbaik oleh Euromoney.

Tahun 1993 (hingga 1998) - Menjadi Timbalan Perdana Menteri selepas memenangi jawatan Timbalan Presiden UMNO mengalahkan Tun Ghafar Baba

Tahun 1996 - Dinamakan sebagai Menteri Kewangan Terbaik Tahunan oleh Asiamoney

Tahun 1997 - Di tengah-tengah Krisis Kewangan Asia 1997, Anwar telah dipuji kerana membimbing Malaysia melalui tempoh ketidakstabilan.

Tahun 1998 - Dilantik sebagai Perdana Menteri sementara ketika Tun Mahathir mengambil cuti 2 bulan. Beliau juga dinamakan sebagai "Asian of the Year" oleh majalah Newsweek.

November 1998 - Hubungan dengan Tun Dr. Mahathir menjadi parah dan DS Anwar dilucutkan jawatan sebagai Timbalan Perdana Menteri.

Beliau kemudiannya ditangkap dan didakwa atas kesalahan korupsi kerana mengganggu siasatan polis terhadap dakwaan salah laku seksualnya. Ia membuatkan DS Anwar melancarkan gerakan Reformasi.

April 1999 - Dijatuhkan hukuman 6 tahun penjara atas 4 kesalahan korupsi.

November 1999 - PRU-10, Barisan Alternatif terdiri daripada Parti Keadilan Nasional (PKN), DAP, Parti Rakyat Malaysia (PRM) dan PAS memenangi 42 kerusi parlimen.

Mac 2000 - Bekas Ketua Polis Negara, Tan Sri Rahim Noor dijatuhkan hukuman 2 bulan penjara dan didenda atas kesalahan memukul DS Anwar ketika penahanannya pada tahun 1998.

Ogos 2000 - Sekali lagi dijatuhkan hukuman 9 tahun penjara atas tuduhan meliwat pemandu keluarganya, Azizan Abu Bakar.

Ogos 2003 - Menubuhkan Parti Keadilan Rakyat (Gabungan PKN dan PRM), dengan isterinya Datuk Seri Wan Azizah sebagai Presiden.

Mac 2004 - PRU ke-11, Barisan Alternatif yang terdiri daripada PKR dan PAS menang 8 kerusi yang mana PKR kalah 4 daripada 5 kerusinya.

September 2004 - Sabitan liwat ke atas DS Anwar dibatalkan dan beliau telah dibebaskan.

Mac 2008 - PRU ke-12, PKR menang 31 kerusi parlimen.

April 2008 - Gabungan Pakatan Rakyat ditubuhkan terdiri daripada PKR, DAP dan PAS

Julai 2008 - DS Anwar ditangkap atas tuduhan meliwat pembantu peribadinya, Mohd Saiful Bukhari Azlan.

Ogos 2008 - Memenangi pilihan raya kecil Permatang Pauh menjadikannya sebagai Ahli Parlimen.

Januari 2012 - Dibebaskan oleh Mahkamah Tinggi atas kesalahan meliwat.

Julai 2012 - Kerajaan membuat permohonan rayuan menentang keputusan pembebasan DS Anwar

Ogos 2013 - PRU-13, PKR memenangi 30 kerusi dan memenangi undi popular dengan kerusi parlimen sebanyak 89.

Januari 2014 - DS Anwar mengumumkan akan bertanding di pilihan raya kecil Kajang

Mac 2014 - Mahkamah Rayuan menolak keputusan Mahkamah Tinggi, sabitan liwat dikenakan semula melihatkan DS Anwar dijatuhkan hukuman 5 tahun penjara. Ketika ini DS Wan Azizah menggantikan DS Anwar dan memenangi pilihan raya kecil Kajang.

November 2014 - Sultan Selangor menarik balik gelaran Datuk Seri terhadap beliau kerana membantah institusi diraja.

Februari 2015 - Keputusan dari mahkamah persekutuan mendapati DS Anwar bersalah. Sabitan liwat diteruskan dan beliau dijatuhi hukuman 5 tahun penjara.

Mei 2018 - Selepas kemenangan Pakatan Harapan dalam PRU-14, beliau yang juga merupakan Ketua Umum Pakatan Harapan telah dibebaskan lebih awal dari tarikh asal iaitu pada Jun 2018


7 Negara Paling Miskin Di Dunia

KDNK per kapita sering dianggap penanda taraf hidup sesebuah negara kerana ia mencerminkan kekayaan purata setiap penduduk yang tinggal di negara tersebut.

Oleh itu, kaedah standard ini digunakan untuk membandingkan betapa miskin atau kaya sesebuah negara dengan negara-negara yang lain.

Bagi Malaysia, KDNK per kapita pada tahun 2017 adalah sebanyak RM38,977, berada di kedudukan 66 daripada 187 buah negara. Jumlah ini adalah hasil peningkatan tahunan sebanyak 6.06%, daripada RM13,782 pada tahun 1998.

Jadi dengan ini iluminasi.com ingin berkongsi dengan para pembaca 7 negara paling miskin di dunia berdasarkan KDNK per kapita.

Dengan KDNK per kapita sebanyak RM4,877, Mozambique adalah negara ke-7 termiskin di dunia. Rasuah dikatakan adalah masalah paling besar di negara ini, yang menghalang kejayaan ekonomi setiap rakyat.

Kebanyakan penduduk Mozambique di pedalaman membelanjakan kurang daripada RM5 setiap hari.

Lebih malang lagi, disebabkan kekurangan akses peralatan, ramai petani tidak dapat untuk menuai sebanyak yang mungkin sekaligus gagal mendapatkan pendapatan yang lebih.

Situasi ekonomi di negara ini menjadi semakin buruk disebabkan infrastruktur yang sangat teruk dan kekurangan akses terhadap perkara asas seperti air bersih.

Dengan lebih 85% daripada 16 juta penduduk Malawi tinggal di kawasan luar bandar dan bergantung sepenuhnya kepada pertanian subsisten, ekonomi negara ini menjadi sangat rapuh dan amat bergantung kepada bantuan asing.

Pada tahun 2013, Presiden Joyce Banda telah menjual jet presiden dan 60 buah kereta mewah untuk memberikan bantuan makanan kepada golongan miskin serta menanam tanaman untuk memerangi kekurangan zat makanan.

Pada Januari 2015, Malawi dilanda banjir yang dahsyat membuatkan hampir 250,000 orang kehilangan tempat tinggal dan menghancurkan sekitar 64,000 hektar tanah pertanian, memburukkan lagi masalah ekonomi negara ini.

KDNK per kapita bagi Malawi adalah sebanyak RM4,524 menjadikannya negara ke-6 paling miskin di dunia.

Niger adalah negara yang paling besar di Afrika barat dan sebahagian besar daripada kawasannya merangkumi Gurun Sahara. Ini membuatkan aktiviti-aktiviti ekonomi yang boleh dilakukan penduduknya menjadi terhad.

Negara ini terkurung dengan daratan dan miskin dari segi sumber alam. Walaupun begitu, negara ini mempunyai rizab minyak namun disebabkan korupsi dan masalah dalaman membawa kepada masalah ekonomi yang sangat teruk.

20% daripada negara ini tidak diliputi oleh padang pasir namun tetap mengalami kemarau berkala, perubahan iklim yang menguatkan lagi kesan ancaman gabungan daripada desertifikasi tanah pertanian dan salinisasi air minuman.

Sebagai negara ke-5 paling miskin di dunia, jumlah KDNK per kapita bagi Niger adalah sebanyak RM4,420.

PBB telah mengisytiharkan bahawa Liberia adalah negara defisit makanan. Terletak di bahagian selatan Afrika, Liberia telah terkesan dengan teruknya oleh perang saudara yang berlangsung selama 14 tahun yang telah memecah-belahkan negara ini.

Selain itu, ekonomi negara ini hancur disebabkan wabak Ebola. Namun, sebelum ini ekonomi Liberia bergantung kuat terhadap bantuan asing.

Dan walaupun Liberia bergantung kepada industri pertanian, namun harga beberapa produk telah menurun mengikut masa membuatkan sukar untuk mendapat keuntungan.

Sebanyak 70% penduduk negara ini hidup di bawah garis kemiskinan dan KDNK per kapita adalah sebanyak RM3,503.

Terletak di rantau Great Lakes di Afrika, Burundi mempunyai sejarah perselisihan etnik dan rampasan kuasa tentera yang secara konsistennya menggelincirkan prospek jangka masa panjang dalam pembangunan negara.

Menurut Tabung Kewangan Antarabangsa (IMF), lebih daripada 80% populasi negara ini hidup di bawah garis kemiskinan.

Pergolakan politik sekali lagi menggegarkan negara ini sepanjang tahun 2015, walaupun terdapat peningkatan yang dibuat dalam beberapa tahun kebelakangan ini.

KDNK per kapita Burundi adalah sebanyak RM3,249, iaitu yang ke-3 paling rendah di dunia.

Ekonomi Republik Afrika Tengah sangat bergantung kepada industri berlian yang dieksport, merangkumi di antara 40 hingga 55% daripada pendapatan eksport negara.

Malangnya, dianggarkan separuh daripada berlian-berlian ini dijual di pasaran gelap yang telah menafikan hasil cukai kerajaan dan telah membantutkan usaha ahli perniagaan yang rajin dan berusaha melakukan perkara dengan cara yang betul.

Selain itu, perbalahan merebutkan sumber dan juga kawalan membawa kepada kemiskinan dan penderitaan yang luar biasa di negara ini. Hasilnya, republik ini menjadi negara kedua paling miskin di dunia dengan KDNK hanya sebanyak RM2,605 per kapita.

Walaupun republik ini mempunyai kaya dengan sumber alam semula jadi minyak dan pertanian, namun malangnya KDNK per kapita 2018 yang diunjurkan hanyalah pada kadar RM1,858 per kapita, yang menjadikannya negara termiskin di dunia disebabkan sistem politik yang tak stabil.

Terdapat rusuhan politik yang sangat teruk sejak kebelakangan ini kerana Presiden Joseph Kabila yang mengambil alih kuasa selepas pembunuhan bapanya pada tahun 2001 semakin menjadi-jadi.

Majoriti populasi republik ini kekal hidup di bawah garis kemiskinan dan menganggur.


Hang Son Doong: Gua Paling Besar di Dunia Yang Terletak di Vietnam

Kalau di Malaysia, antara gua yang terkenal adalah Batu Caves, Gua Tempurung, Gua Kelam dan Gua Niah. Jika dibandingkan gua-gua yang ada di Malaysia dengan Gua Hang Son Doong, gua kita boleh dianggap sebagai 'adik' memandangkan saiz Hang Son Doong yang amat besar dan luas.

Hang Son Doong telah ditemukan pada tahun 1990, oleh seorang lelaki tempatan bernama Ho Khanh yang pada ketika itu sedang memburu di Taman Negara Phong Nha-Ke Bang. Ketika sedang mencari tempat untuk berlindung daripada ribut petir yang sedang menghampirinya, Ho Khanh telah menemui sebuah pembukaan besar di sisi tebing, dengan awan bergerak keluar darinya.

Dia mendekati kawasan masuk pembukaan tersebut, dan mendengar bunyi aliran sungai di dalamnya. Keadaan batu yang curam dan merbahaya menyebabkan Ho Khanh tidak meneruskan penerokaan kawasan berkenaan, dan meninggalkannya sejurus ribut petir berhenti. Dalam waktu yang sama, dua orang pakar gua daripada British Cave Research Association (BCRA) yang bernama Howard dan Deb Limbert sedang tinggal di Phong Nha sedang dalam pengembaraan bagi mencari gua semulajadi yang baharu.

Ho Khanh telah menemui keduanya, dan ketika sedang makan malam bersama mereka, dia telah menceritakan tentang penemuannya itu kepada Howard dan Deb, namun dia mengaku bahawa terlupa lokasi sebenar gua berkenaan. Mengetahui bahawa kehadiran awan dan sungai bawah tanah membawa maksud terdapatnya sesuatu yang istimewa di tempat tersebut, Howard dan Deb menggesa Ho Khanh untuk cuba mencari gua tersebut. Untuk dua dekad berikutnya, pencarian mereka tidak membawa apa-apa hasil.

Namun, segalanya berubah pada tahun 2008. Ketika sedang dalam misi memburu, Ho Khanh telah berjaya menemui kawasan hutan yang berhampiran dengan pintu masuk ke gua berkenaan, melalui ingatan memorinya tentang kawasan tersebut. Setelah berpuluh tahun mencari, akhirnya dia berjaya menjejakinya semula, dan kali ini Ho Khanh dengan teliti mengingati lokasi gua berkenaan. Dia dengan segera menuju ke kampung Phong Nha di mana Howard dan Deb tinggal bagi memaklumkan tentang hal tersebut.

Walaubagaimanapun, musim tengkujuh pada waktu itu menghalang misi mereka untuk ke gua berkenaan, dan mereka terpaksa menunggu tahun berikutnya untuk ke sana. Pada tahun 2009, Ho Khanh pulang semula ke gua tersebut, namun kali ini bersama dengan BCRA. Mereka memulakan misi meneroka gua berkenaan, namun terhalang oleh sebuah dinding besar yang mereka gelarkan sebagai 'Great Wall of Vietnam'. Pada tahun 2010, mereka berjaya merentasi dinding tersebut dan akhirnya menemukan sebuah lagi pintu gua itu.

Ketika itu, mereka telah menyedari bahawa gua tersebut adalah gua paling besar yang pernah ditemui di dunia. Gua tersebut dinamakan sebagai Hang Son Doong, yang membawa maksud 'Gua Gunung Bersungai' dalam bahasa VIetnam. Kini, gua tersebut dibuka kepada kumpulan ekspedisi yang inginkan cabaran meneroka gua terbesar di dunia.

Penemuan gua paling besar di dunia di salah sebuah kawasan paling miskin di Vietnam dianggap sebagai suatu rahmat kepada penduduk tempatan, kerana berjaya membawa masuk ramai pelancong ke kawasan tersebut, memberikan kesan positif kepada hidup penduduk di sana. Dikatakan lebih ramai orang telah berjaya sampai ke Gunung Everest, berbanding ke gua Hang Son Doong.